title: Patrick Biggs

text: Patrick Biggsin kotisivut


title: Azandet

text: Azandet eli zandet ovat etninen ryhmä Keski-Afrikan tasavallassa, Kongon demokraattisessa tasavallassa, Kongon tasavallassa ja Etelä-Sudanissa. Heitä on eri arvioiden mukaan 750 000 − 2 000 000. Azandet voidaan jakaa useisiin etnisiin alaryhmiin. Vanha nimitys azandeille on "niam-niam".


title: Azandet

text: Azandet polveutuvat useista eri kansoista. 1700-luvulla vuotta sitten ambomou-nimellä tunnettu kansa eli Mbomoujoen varsilla nykyisten Kongon demokraatisen tasavallan ja Keski-Afrikan tasavallan alueilla. Ambomouita johti "avongara" niminen klaani, jonka johdolla ambomout alistivat useita heitä ympäröineitä kansoja. Levittäytymisen myötä ambomout levisivät Sudanin alueelle. Useimmat alistetuista kansoista vaihtoivat kielensä azandeen ja he alkoivat pitää itseään azandeina huolimatta ryhmien huomattavista eroavaisuuksista. 1800-luvulla azandien maille alkoivat tulla siirtomaavallat. Belgialaisten Kongon vapaavaltio perustettiin 1885 ja ranskalaisten Oubangui-Charin siirtomaa perustettiin vuonna 1894. Britit kukistivat vuonna 1905 Sudania hallinneen azandekuninkaan Gbudwen. 1920-luvulla azandeja yritettiin sopeuttaa asuttamalla heitä tieverkostojen lähelle. 1940-luvulla useat sudanin azandeista alkoivat viljellä maahantuotua puuvillaa. Siirtomaiden itsenäistyttyä azandet ovat olleet osapuolina eri maissa syntyneissä levottomuuksissa.


title: Azandet

text: Azandet ovat perinteisesti olleet maanviljelijöitä, jotka kasvattivat maissia, bataatteja ja hirttä. Lisäksi kasvatettiin kanoja ja metsästettiin villieläimiä. 1920-luvulla azandejen elämäntapa muuttui vähemmän liikkuvaksi uudelleenasutusohjelmien takia. Azandet saattoivat alkaa kasvattaa karjaa uusilla alueillaan, mikä ei ollut mahdollista heidän perinteisillä alueillaan tsetsekärpästen takia. Puuvillan tulo teki azandeista vähemmän omavaraisia ravintonsa suhteen ja enemmän riippuvaisia puuvillasta saadusta myyntivoitosta.


title: Azandet

text: Azandeilla on kuningas, joka kuuluu aina avongara-klaaniin. Muita klaaneja on yli 180. Klaanijärjestelmä periytyy aina mieheltä ja klaani kokoontuu esimerkiksi hautajaisten tai naimisiin menojen yhteydessä. Muuten klaanien jäsenet eivät ole kovin usein tekemisissä keskenään. Klaania pienempi yhteiskuntaluokka on perhetila, joka oli myös perinteisessä taloudessa ja politiikassa perusyksikkö.


title: Azandet

text: Azandet uskovat "Mboli" nimiseen jumalaan, joka on kaikkivoipa. Heidän uskontonsa ei kuitenkaan ole monoteistinen, vaan siihen kuuluu useita muitakin aspekteja, kuten vainajien palvominen. Perinteiseen uskoon on kuulunut myös se, että noidat, jotka ovat useimmiten miespuolisia, voivat aiheuttaa sairauksia ja sadon menetyksiä. Noita voidaan tunnistaa myrkyttämällä kanan nokka ja kysymällä siltä syylisen nimeä. Jos kana kuolee, epäilty on syylinen. Syyllistä ei kuitenkaan välttämättä odota sen pahempi rangaistus kuin kehotus lopettaa noituminen. Tämä johtuu siitä, että azandet uskovat noidan voivan harjoittaa noituutta itse tiedostamatta tätä.


title: Topi ja Panu

text: Topi ja Panu seikkailivat C More Juniorilla ohjelmien välissä. Heidän yleinen toimensa oli muiden eläinten auttaminen keksimällä heille leikkejä. Topilla ja Panulla on erityinen kyky lentää muiden eläinten luo ja takaisin. Topi on hiiri ja Panu on kissa. Ohjelma loppui vuoden 2010 joulukuussa.


title: Ruskoperätikkanen

text: Ruskoperätikkanen ("Picumnus minutissimus") on eteläamerikkalainen tikka. Sen esiintymisalue käsittää mantereen pohjoisreunan alavaa rannikkoa Guyanasta Surinameen ja Ranskan Guyanaan. Peter Simon Pallas kuvaili lajin holotyypin Cayennesta vuonna 1782.


title: Marty Marshall

text: Marty Marshall (s. 24. joulukuuta 1923, Detroit, Michigan – 25. lokakuuta 2004) oli yhdysvaltalainen raskaansarjan nyrkkeilijä, joka tunnettiin lempinimellä "Michigan Bomber". Hän kävi kuuluisimman ottelunsa vuonna 1953 tulevaa maailmanmestari Sonny Listonia vastaan ja mursi tämän leuan ottelun kolmannessa erässä. Marshall voitti ottelun pisteillä. Tappio oli Listonin ensimmäinen urallaan, eikä hän hävinnyt sen jälkeen kymmeneen vuoteen, kunnes kohtasi kahdesti Muhammad Alin. Liston on itse sanonut Marshallin alkeellisen nyrkkeilytyylin huvittaneen häntä niin, ettei hän pystynyt pitämään suutaan kiinni, kun Marshall iski häntä leukaan. Marshall kohtasi Listonin vielä kahdesti, muttei kyennyt toistamaan temppuaan, vaan hävisi molemmat yhteenotot.


title: Ruskotikkanen

text: Ruskotikkanen ("Picumnus fulvescens") on eteläamerikkalainen tikka. Sen esiintymisalue käsittää Brasilian koillisosan. Kenneth E. Stager kuvaili lajin holotyypin Garanhunsista, Pernambucon kaakkoisosasta vuonna 1962.


title: Fomboni

text: Fomboni on kaupunki Komoreilla. Vuonna 2010 kaupungissa arvioitiin olevan 17 130 asukasta. Niinpä se on on Mohélin saaren suurin kaupunki, ja koko Komoreitten kolmanneksi suurin.


title: Fomboni

text: Fomboni on rauhallisempi kuin sitä suuremmat Moroni ja Mutsamudu, ja rakennukset ovat matalia.


title: Rusoniskatikkanen

text: Rusoniskatikkanen ("Picumnus temminckii") on eteläamerikkalainen tikka. Sen esiintymisalue käsittää Paraguayn itäosan, Argentiinan koillisosan ja Brasilian kaakkoisosan. Frédéric de Lafresnaye kuvaili lajin holotyypin Paraguaysta vuonna 1845.


title: Nelson Island

text: Nelson Island on Eteläisiin Shetlandsaariin kuuluva saari Eteläisessä jäämeressä. Se sijaitsee noin 120 kilometriä Antarktiksen niemimaasta pohjoiseen ja noin 800 kilometriä Kap Hornista etelään. Saaren pinta-ala on noin 200 neliökilometriä ja arviolta 90% siitä on jään peitossa. Saarella sijaitsee Eco-Nelson niminen tutkimusasema.


title: Svein Godwininpoika

text: Svein Godwininpoika (n. 1023–1051) oli englantilainen Herefordshiren jaarli. Hänen isänsä oli Wessexin jaarli Godwin. Sveinin veli oli tuleva kuningas Harald Godwininpoika. Svein karkotettiin Englannista kahdesti, toisen kerran vuonna 1049, kun hän oli murhannut serkkunsa.


title: Svein Godwininpoika

text: Sveinin perhepiiriin kuului johtavia miehiä kolmesta eri valtiosta. Hänen vanhempansa olivat Wessexin jaarli Godwin, aikakautensa vaikutusvaltaisin englantilainen, ja tämän vaimo Gytha. Veljistä Harald Godwininpoika nousi myöhemmin kuninkaaksi ja Tostigista tuli Northumbrian jaarli. Sveinin lanko oli Englannin kuningas Edvard Tunnustaja ja serkku Tanskan kuningas Sven Estridinpoika. Tostig-veljen puoliso Judith oli Flanderin kreivin Baudouin V:n sisarpuoli, ja Judithin äiti oli niin Englannin kuninkaan Edvardin kuin Normandian herttuan Vilhelminkin serkku.


title: Svein Godwininpoika

text: Svein Godwininpoika korotettiin Herefordshiren jaarliksi vuonna 1043 tai 1044 isänsä Godwinin kuningas Edvard Tunnustajalle tekemien palvelusten ansiosta. Godwinin vanhimpana poikana Sveiniä koulittiin sotataidoissa ja johtamiskyvyissä: hän oli sotaherran poika ja sellaiseksi myös koulutettu. Ensimmäiset kolme vuotta Svein palveli kunniakkaasti Herefordshiren jaarlina ja huolehti varsinkin sotilaallisista asioista. Keskiajalla rauhan turvaamisessa Englannissa oli kenties vaikein tehtävä juuri tämän alueen jaarleilla, sillä walesilaiset kohdistivat jaarlikuntaan Walesin rajalla toistuvia hyökkäyksiä. Jo kuningas Offa (758–796) oli yrittänyt rauhoittaa tilannetta kaivattamalla 192 kilometriä pitkän puolustuslinjan Walesin ja Mercian välille. Myöhemmin Vilhelm Valloittajan aikana suurin osa linnoista ja suojavarustuksista rakennettiin tälle alueelle. Kaikista varotoimista huolimatta rauhan saattoi turvata vain vahva rajamaan ("mark") lordi. Edvardilla ei ollut tehtävään parempaa vaihtoehtoa kuin Svein.


title: Svein Godwininpoika

text: Svein oli vaikuttavan tehokas. Markin sotaherrana hän puolusti alueitaan hyvin voimakkaasti walesilaisia vastaan. Heti noustuaan valtaan hän etsi rauhaa vuonna 1039 valtaan tulleen Pohjois-Walesin kuninkaan Gruffyd ap Llywelynin kanssa. Rauha hyödytti kumpaakin osapuolta, sillä Gruffyd saattoi käydä walesilaisen kilpailijansa Deheubarthin kuninkaan Gruffydd ap Rhydderchin kimppuun ja walesilaisten taistellessa Svein jäi rauhaan. Vuonna 1046 Svein meni jopa niin pitkälle, että hyökkäsi liittolaisensa kanssa Etelä-Walesiin.


title: Svein Godwininpoika

text: Palatessaan Walesin-sotaretkeltä Svein rakastui aikalaislähteiden mukaan Leominsterin abbedissaan Eadgifuun. Hän ryösti Eadgifun mukaansa ja piti tätä vuoden vankinaan. Hän vapautti Eadgifun vasta Canterburyn arkkipiispa Eadsigen ja Wellsin piispa Lyfingin puututtua asiaan. Rangaistuksena rikoksesta Svein karkotettiin Englannista.


title: Svein Godwininpoika

text: Maanpakonsa aikana Svein matkusti ensin Flanderiin ja sitten Tanskaan, missä hän anglosaksien kronikan mukaan syyllistyi muihin rikoksiin. Tanskan kuningas Sven Estridinpoika oli toistuvasti ja tuloksetta pyytänyt apua englantilaisilta, ja matkan tarkoitus saattoi myös olla Godwinin tuenosoitus Tanskan kuninkaalle, joka taisteli Norjan Maunua vastaan.


title: Svein Godwininpoika

text: Svein palasi Englantiin 1049 ja pyysi anteeksiantoa kuninkaan edessä, mutta hänen paluunsa ei sopinut hänen veljelleen Haraldille tai serkulleen Beornille. Molemmat olivat hyötyneet Sveinin karkotuksesta ja olivat haluttomia luopumaan saamistaan eduista. Beorn näyttää olleen Sveinin paluun päävastustaja, mutta Svein onnistui silti saamaan Beornin tuen paluulleen. Sitten tapahtui jotakin yllättävää ja selittämätöntä. Beorn tapasi Sveinin Pevenseyssä, hyväksyi joukkojensa liittämisen Sveinin miehiin ja matkasi Sveinin kanssa kuninkaan luo Sandwichiin pyytämään armahdusta Sveinille. Serkukset nousivat maihin Godwinin perheen tärkeimpiin kuuluvan maatilan Boshamin lähellä, mutta pysähdyksen syytä ei tiedetä. Beorn murhattiin sen paikan tienoilla. Kun Beornin miehet huomasivat tapahtuneen, kuusi kahdeksasta laivasta jätti Sveinin, jonka oli jälleen pakko paeta Flanderiin, sillä hänet julistettiin sotilastuomioistuimessa nithingiksi, mieheksi vailla kunniaa (lainsuojaton), ja tuomion vahvisti myöhemmin witenagemotissa kuningas Edvard Tunnustaja.


title: Svein Godwininpoika

text: Salaisuudeksi jää, miksi Svein surmasi serkkunsa Beornin. Murhassa ei juuri näytä olevan logiikkaa. Itse asiassa Beornin kuolema väistämättä heikensi Godwinin suvun valtaa, sillä Beornin ja Sveinin kanssa Godwinilla ja hänen sukupiirillään oli hallussaan neljä Englannin kuudesta suuresta jaarlikunnasta. Kaikki lähteet ovat kuitenkin yksimielisiä Sveinin syyllisyydestä rikokseen, samoin nykyiset tutkijat. Varsin epätavallista oli, että Svein palasi Englantiin seuraavana vuonna ja sai jaarlin arvonsa Edvardilta takaisin. Kuninkaan mielenmuutosta on selitetty Godwinin suurella vaikutusvallalla. Selitys voi olla myös Worcesterin piispan Ealdredin vaikutusvalta, sillä piispa oli paluumatkallaan Roomasta tavannut Sveinin ja vakuuttunut tämän katumuksesta.


title: Svein Godwininpoika

text: Svein ei kuitenkaan saanut olla rauhassa, ja hänen aikansa Englannissa ei kestänyt kauan. Kun Godwinin perhe ajettiin maanpakoon 1051, Sveinin rangaistus oli kovempi kuin muiden; hänet julistettiin kapinan yhteydessä heti lainsuojattomaksi, kun Godwin ja muut veljet kutsuttiin neuvoston eteen kuultaviksi ja heille annettiin näin mahdollisuus puolustautua. Jälleen kerran Svein pakeni Flanderiin, missä hänen on täytynyt tuntea katumusta rikoksistaan. Ehkä hän arvioi kuluvan jonkin aikaa, ennen kuin hän ja hänen perheensä saisivat luvan palata, ja lähti siksi jalkaisin pyhiinvaellusmatkalle Roomaan ja Jerusalemiin, mistä palatessaan hän sai surmansa.


title: Svein Godwininpoika

text: Sveinin poika Haakon (s. n. 1040) joutui kuningas Edvardin panttivangiksi, ja hänet siirrettiin epäselvissä olosuhteissa Normandiaan Vilhelm Valloittajan huostaan. Haakon vapautettiin Harald Godwininpojan Normandian vierailun yhteydessä, minkä jälkeen hänestä ei ole säilynyt tietoja. Toinen poika, Tostig Reinald, osallistui 1068 epäonnistuneeseen kapinaan normannivalloittajia vastaan.


title: Svein Godwininpoika

text: Jotkut historioitsijat ovat yrittäneet vähätellä Sveinin rikoksia tai löytää niille rationaalisia syitä, mutta useimmat ovat tulleet siihen johtopäätökseen, että Svein oli psykopaatti, joka ei pystynyt hallitsemaan väkivaltaista käytöstään. "Vita Ædwardi Regis" kuvaa häntä hirviöksi, jolle isän suuri valta antoi mahdollisuuden pahoihin tekoihin, ja ehkä vasta armeijan julistettua hänet nithingiksi hän tajusi ylittäneensä normaalin käytöksen rajat.


title: Dim sum

text: Dim sum (點心) on kiinalaiseen keittiöön kuuluva, esimerkiksi lihaa, kalaa tai äyriäisiä sisältävä ruoka-ateria. Dim sumin yhteydessä juodaan usein teetä. Dim sum -kestit kulkevatkin nimellä "yum cha" (飲茶), kirjaimellisesti "teen juonti". Dim sum on suosittu aamiainen tai lounas.


title: Star Wars: The Old Republic

text: Star Wars: The Old Republic (lyhyemmin SWTOR) on "Tähtien sota" -maailmaan liittyvä MMORPG-peli, joka on BioWare Austinin ja täydentävän tiimin BioWare Edmontonin kehittämä. Peli julkistettiin ensimmäisen kerran 21. lokakuuta 2008. Se on tällä hetkellä vain Microsoft Windowsille. Peli julkaistiin Pohjois-Amerikassa ja Euroopassa 20. joulukuuta 2011.. Peli muutettiin ilmaiseksi päivityksen 1.5 jälkeen. Digitaalinen lisäosa nimeltään "Rise of the Hutt Cartel "ilmestyi" "14. huhtikuuta 2013. Pelin uusin versio on 5.10a


title: Star Wars: The Old Republic

text: Peli sijoittuu aikaan noin 3 500 vuotta ennen "Tähtien sota" -elokuvia ja noin 300 vuotta "in" tapahtumien jälkeen. Sith-imperiumi ilmestyi galaksiin uudelleen ja teki yllätyshyökkäyksiä Tasavallan kimppuun, minkä seurauksena niin Tasavalta kuin jediritarikunta olivat ahtaalla. Oletettavasti sithit ja sithien johtaja olivat valmistautuneet tähän invaasioon jo vuosisatoja. Kun Tasavalta menetti tärkeimmän kauppareittinsä galaksin keskuksessa, tilanne näytti Tasavallan kannalta pahalta. Mellakointia ja kapinointia syttyi ympäri Tasavaltaa. Vaikka Tasavalta onnistui saamaan kauppareitin takaisin, pian huomattiin, ettei Tasavalta pystyisi voittamaan sotaa. Pian sithit lähestyivät Tasavaltaa rauhanehdoilla. Tasavalta ei voinut jättää tilaisuutta käyttämättä, ja heidän diplomaattinsa matkasivat Alderaaniin keskustelemaan sopimuksesta. Kun Tasavalta vielä harkitsi ehtoja, sithit tekivät yllätyshyökkäyksen Tasavallan pääkaupunkiin Coruscantiin ja kaupunki kärsi pahasti. Tämän jälkeen Tasavallalla ei ollut enää vaihtoehtoja. Rauha oli allekirjoitettava ehdoista huolimatta. Näin allekirjoitettiin Coruscantin sopimus, joka jakoi galaksin kahtia. Tasavallan kansalaiset syyttivät jedejä tilanteesta, jonka seurauksena jedit vetäytyivät heidän muinaiseen kotimaailmansa Tythoniin harjoittamaan voimaansa ja odottamaan sopivaa tilaisuutta.


title: Star Wars: The Old Republic

text: Star Wars: The Old Republic on toimintapohjainen MMORPG, jossa pelaaja luo omia hahmoja ja vie heidät omaan seikkailuun ympäri galaksia. Pelin pääasiallinen tavoite on hahmon kehittäminen vihollisia kukistamalla ja tehtäviä suorittamalla. Pelaajalla on mahdollisuus liittyä muiden pelaajien kanssa ryhmään, jolloin he voivat suorittaa tehtäviä yhdessä ja kaupitella löytämiään tavaroita keskenään. Pelissä on monia tehtäviä ja haasteita, jotka voi suorittaakin vain ryhmässä.


title: Star Wars: The Old Republic

text: Taisteleminen pelissä tapahtuu opeteltujen liikkeiden ja taitojen avulla. Pelaaja voi asettaa liikkeet pikanäppäimiin (yleensä näppäimet 1-0 näppäimistön yläreunassa). Taitoja opitaan planeetoilta löytyvien opettajien avulla. Jokainen hahmoluokka saa kehittyneessä luokassa myös taitopuun, jossa voi asettaa taitopisteen jollekin hahmolle ominaiseen kykyyn ja näin kasvattaa hahmon kykyjä. Jotkut taistelukyvyt opitaan vain tämän kautta. Kykypisteen saa aina tason noustessa, mutta vasta tasosta 10 eteenpäin.


title: Star Wars: The Old Republic

text: Tällä hetkellä hahmon tasokatto on 70.


title: Star Wars: The Old Republic

text: Pelissä pelaaja luo itselleen hahmon joko Galaktisen Tasavallan tai Sithin Imperiumin puolelle. Kullekin puolelle on neljä eri luokkaa ja jokaiselle luokalle on olemassa kaksi kehitysluokkaa, jotka avautuvat hahmon saavuttaessa tason 10. Perushahmoluokat poistuvat päivityksessä 5.0 (2.12)


title: Star Wars: The Old Republic

text: Useista eri aurinkokunnista koostuva poliittinen hallintomuoto, jossa jokainen siihen kuuluva planeetta on hyväksynyt yhteiset lait ja kauppasopimukset. Tasavallan suurin hallintoelin on senaatti, jota johtaa ylikansleri. Tasavalta perustettiin yli 20000 vuotta sitten ja Jediritarikunta on sen vannoutunut suojelijasääty. Tasavallan pääkaupunki on Coruscant.


title: Star Wars: The Old Republic

text: Diktatuurinen yhteiskunta, jota hallitsee kuolematon, kaikkivoipa Sith-keisari. Keisari itse ei aktiivisesti ota osaa Imperiumin toimintaan, vaan siitä pitää huolen hänelle lojaali Sithien Pimeä Neuvosto, joka koostuu kahdestatoista kaikkein voimakkaimmasta Sithistä. Imperiumi koostuu useista pienemmistä haaroista, joita ovat muun muassa Sith-sääty ja Imperiumin tiedustelupalvelu. Imperiumin pääkaupunki on Dromund Kaas.


title: Star Wars: The Old Republic

text: Kukin ryhmä sisältää eri luokkia, joista jokaisella on oma taustatarina ja haarautuva tarina vaikuttaa pelaajien moraalisiin valintoihin.


title: Star Wars: The Old Republic

text: Pelissä on kolme tärkeää roolia: vahingontekijä (Damage), parantaja (Heal) ja tankki (Tank). Tavallinen neljän pelaajan ryhmä koostuu kahdesta vahingontekijästä, parantajasta ja tankista. Kehittyneet roolit aukeavat kun pelihahmo saavuttaa tason 10. 5.0 päivityksen jälkeen valitaan suoraan rooli hahmonluonnissa.


title: Star Wars: The Old Republic

text: Pelissä on kymmenen eri pelattavaa lajia:Vain ihmiset (human) ja Zabrakit voivat ottaa minkä tahansa hahmoluokan, muiden lajien osalta rajattu. Lajityypin voi avata rajoitetulle hahmoluokalle sitten, kun on saanut kehitettyä kyseisen lajin jollain muulla luokalla tasolle 50.


title: Star Wars: The Old Republic

text:
Tällä hetkellä peliin kuuluu 19 planeettaa, osa niistä on tuttuja Star Wars-elokuvatrilogioista. Planeetat on jaettu viiteen eri osa-alueeseen, jotka muodostavat galaksin. "Rise of the Hutt Cartel"-lisäosa tuo peliin yhden uuden planeetan. Uudet päivitykset ovat tuoneet peliin lisää pieniä planeettoja. Pelaajalla on mahdollisuus pelin aikana käydä seuraavissa planeetoissa:
Pelissä on kahdeksan eri tarinaa, yksi jokaiselle päähahmoluokalle. Tarinat on jaettu kolmeen lukuun. Jokainen tarina on omansa, mutta ne myös risteävät toisiaan. Tarinat kuvaavat jokaisen hahmoluokan toimintaa Tasavallan ja Imperiumin välisen herkän rauhan alla. Esimerkiksi sekä Jedit että Sithit kouluttavat riveihinsä uusia jäseniä, palkkionmetsästäjät ja salakuljettajat yrittävät saada itselleen kasaan omaisuuden ja sotilaita värvätään molemmilla puolilla ahkerasti. Ja koko ajan esillä pyörii uuden sodan uhka, joka on monen mielestä väistämätöntä.


title: Star Wars: The Old Republic

text: Luku 1: Ritari saapuu Tythoniin suorittamaan jedikoulutuksensa loppuun. Suoritettuaan tämän hänet lähetetään Coruscantiin tutkimaan tiedemiehen katoamista, jolloin selviää, että Sithlordi Darth Angral ja hänen poikansa Lordi Tarnis ovat rakentamassa Desolator-superasetta, joka voi tuhota kaiken elämän planeetalla. Ritari liittolaisineen estää tämän suunnitelman


title: Star Wars: The Old Republic

text: Luku 2: Pysäytettyään Darth Angralin Jedimestari Tol Braga värvää Ritarin uskaliaasen tehtävään tavoitteena kaapata ja käännyttää itse Sith-keisari valoisalle puolelle. Tehtävä kuitenkin epäonnistuu ja mestari Bragan jeditiimi jää keisarin pimeän voiman vaikutuksen alaisiksi. Ritari onnistuu kuitenkin pääsemään vapaaksi ja hän saa liittolaisekseen entisen Keisarin Vihan, Lordi Scourgen.


title: Star Wars: The Old Republic

text: Luku 3: Scourge paljastaa Ritarille ja jedeille, että keisari yrittää käyttää voimakasta pimeän puolen rituaalia tuhotakseen kaiken elämän galaksissa. Scourge oli vuosisatoja sitten nähnyt vision nuoresta Jediritarista, joka kukistaa keisarin, joka sattumoisin on Ritari. Ritari liittolaisineen onnistuu estämään keisarin suunnitelman ja Ritari lopulta kukistaa keisarin Dromund Kaasissa. Palkkioksi Ritari nimitetään Jedimestariksi.


title: Star Wars: The Old Republic

text: Luku 1: Konsulaari saapuu Tythoniin Jedimestari Yuon Parin koulutukseen. Kun hänen koulutuksensa on ohi, mestari Par joutuu mystisen pimeän ruton valtaan. Konsulaari oppii rituaalin, jolla ruton uhrit voidaan suojata. Muitakin uhreja rutolla on, ja mestari Syo Bakarn lähettää konsulaarin parantamaan ruton uhrit. Konsulaari onnistuu myös kukistamaan ruttomestari Lordi Vivicarin, ja näin rutto on poistettu.


title: Star Wars: The Old Republic

text: Luku 2: Konsulaari saa uutena tehtävänä liittyä Rift-liittoumaan varmistamaan, ettei se eroa Tasavallasta. Konsulaari tekee hyvää työtä, mutta pian selviää, että joku liittoumasta joku vuotaa tietoja. Tietojen vuotaja on liittouman jäsen, joka paljastaa kuuluvansa Keisarin Lapsiin. Kukistettuaan hänet konsulaarille selviää, että Lapset ovat soluttautuneet kaikkialle Tasavaltaan, ja he pysyvät piilossa Ensimmäisen Pojan voiman ansiosta.


title: Star Wars: The Old Republic

text: Luku 3: Rift-liittoumaa pyydetään hankkimaan liittolaisia Sith-Imperiumia vastaan sotaan. Samalla konsulaari jahtaa Keisarin Lapsia. Kerättyään tarpeeksi liittolaisia Corellian taistelukentille, yksi konsulaarin liittolaisista onnistui saamaan selville Ensimmäisen Pojan henkilöllisyyden. Ensimmäinen poika on Jedimestari Syo Bakarn. Konsulaari kukistaa hänet ja Keisarin Lapset on voitettu.


title: Star Wars: The Old Republic

text: Luku 1: Sotilas liittyy Havoc-ryhmään uutena jäsenenä Ord Mantellissa. Mutta koko muu ryhmä pettää Tasavallan ja liittyy Imperiumiin. Sotilaasta tulee Havoc-ryhmän uusi johtaja ja ensimmäinen tehtävä on kukistaa petollinen Havoc-ryhmä. Tehtävä onnistuu monien vaiheiden kautta.


title: Star Wars: The Old Republic

text: Luku 2: Havoc-ryhmä värvätään tuhoamaan uusi Imperiumin superase, Gauntlet-alus. Ryhmään värvätään uusia jäseniä, ja ryhmä onnistuu tuhoamaan Gauntletin.


title: Star Wars: The Old Republic

text: Luku 3: Gauntletin tuho panee Imperiumin huippukenraali Raktonin liikekannalle. Havoc-ryhmän tehtävänä on värvätä lisäapuja Tasavallalle ja lopulta kukistaa kenraali Rakton Corelliassa. Tehtävä onnistuu.


title: Star Wars: The Old Republic

text: Luku 1: Salakuljettaja kuljettaa rikoslordi Rogun the Butcherin aseita Ord Mantelliin, mutta rosvo nimeltä Skavak ryöstää tämän aluksen, ja salakuljettaja lähtee tämän perään. Saatuaan aluksensa takaisin Darmas Pollaranin avulla salakuljettaja auttaa Risha-nimistä naista muutamissa kuljetuksissa. Tästä Risha palkitsee salakuljettajan rikoslordi Nok Drayenin omaisuudella.


title: Star Wars: The Old Republic

text: Luku 2: Senaattori Dodonna ja Darmas Pollaran värväävät salakuljettajan tasavaltalaiseksi kaappariksi Imperiumia vastaan. Imperiumilainen suuramiraali nimeltä Voidwolf on alkanut värvätä piraatteja ja muita rikollisia Imperiumin leipiin, mukaan lukien Rogun the Butcherin. Salakuljettajan tehtävänä on hankkia Tasavallalle apuja laittomien kanavien kautta. Onnistuttuaan tässä ja pelastettuaan Dodonnan Rogunin salamurhausyritykseltä, Dodonna päättää, että on aika tuhota Rogunin organisaatio.


title: Star Wars: The Old Republic

text: Luku 3: Tuhotakseen Rogun the Butcheriin salakuljettaja lähetetään Belsavikseen ja Vossiin tuhoamaan Rogunin kontakteja ja kuljetuskanavia. Tämän jälkeen salakuljettaja kohtaa Rogunin Tatooinessa, jossa Voidwolf paljastaa salakuljettajalle, että Darmas Pollaran ja senaattori Dodonna ovat huijanneet häntä alusta asti. Salakuljettaja lyöttäytyy yhteen Jedimestari Sumaleen kanssa heitä vastaan Corelliassa. Salakuljettaja kukistaa heidät ja myös Voidwolfin.


title: Star Wars: The Old Republic

text: Luku 1: Soturi saapuu Korribaniin, jossa hänen on tarkoitus kouluttautua Sithiksi salaisesti. Tarkoituksena on syrjäyttää Darth Barasin valitsema oppilas. Soturi ei pysy salassa kuan, mutta hän onnistuu pääsemään Barasin oppilaaksi. Barasilla on vakoojaverkosto, joka yltää Jediritarikuntaan asti. Kun Barasille selviää, että hänen vanha vihollisensa, jedimestari Nomen Karr, on saanut itselleen padawanin, joka kykenee lukemaan henkilön todellisen luonteen. Baras lähettää Soturin tuhoamaan padawania ja Karria. Soturi onnistuu kukistamaan Karrin ja käännyttää tämän padawanin, Jaesa Willsamin, puolelleen.


title: Star Wars: The Old Republic

text: Luku 2: Saatuaan Sithlordin arvonimen Baras lähettää Soturin toteuttamaan Suunnitelma Nollaa, jonka tarkoituksena on yllyttää Tasavalta sotaan. Soturi onnistuu tehtävässä. Baras tämän jälkeen paljastaa, että suunnitelman toisena tavoitteena oli hänen nousunsa Pimeään Neuvostoon. Hänen tarvitsee enää vain raivata oma mestarinsa, Darth Vengean, pois tieltä. Baras lähettää Soturin tappamaan Vengeanin tämän uusimman oppilaan, Lordi Draaghin kanssa. He onnistuvat.


title: Star Wars: The Old Republic

text: Luku 3: Barasin noustua neuvostoon hän lähettää Soturin estämään Tasavallan operaatiota Quesh-planeetalla. Soturi onnistuu, mutta hän samalla käveli Barasin järjestämään ansaan. Baras oli päättänyt raivata entisen oppilaansa tieltään. Soturi kuitenkin selviää, ja silloin keisarin kaksi palvelijaa, Keisarin Käsi, nimittävät Soturin Keisarin Raivoksi. Raivon tehtävänä on kukistaa Darth Baras, koska noustuaan Neuvostoon Baras teki valheellisen väitteen, että hän on Keisarin ääni. Raivo tuhoaa Barasin suunnitelmat ja kohtaa tämän Korribanissa Pimeän Neuvoston edessä. Raivo kukistaa Barasin ja hänet virallisesti nimitetään Keisarin Raivoksi.


title: Star Wars: The Old Republic

text: Luku 1: Inkvisiittori, entinen orja, saapuu koulutukseen Korribaniin, tarkoituksena tulla Sithlordi Zashin oppilaaksi. Häntä morkataan alusta asti, mutta hän selviää kokeista ja pääsee Zashin oppilaaksi. Hän myös sai palvelukseensa muinaisen Sithlordin, Tulak Hordin, Varjotappajan, dashade Khem Valin. Zashilla on suunnitelmissa kerätä viisi Tulak Hordin artefaktia. Inkvisiittori kerää yhden näistä Dromund Kaasin Pimeästä Temppelistä, jossa hän kohtaa esi-isänsä Lordi Kalligin. Kallig haluaa, että inkvisiittori palauttaa Kalligin nimen kunniaan. Kerättyään viisi artefaktia Zashin suunnitelma niille paljastuu: hänen tarkoituksena on niiden avulla siirtää henkensä Inkvisiittorin ruumiseen, koska hänen omansa on kuolemassa. Siirto kuitenkin epäonnistuu Khem Valin ansiosta, ja Zashin henki jää Khemin ruumiiseen. Inkvisiittorista tulee uusi Sithlordi Kallig.


title: Star Wars: The Old Republic

text: Luku 2: Zashin kukistumisen jälkeen hänen mestarinsa Darth Thanaton ottaa Inkvisiittorin oppilaakseen. Hän kuitenkin lähettää tämän Darth Andrun hautaan kuolemaan. Inkvisiittori kuitenkin selviää esi-isänsä avulla ja hän oppii Voimakävely-rituaalin, jonka avulla hän voi sitoa Sith- tai Jedihaamuja itseensä, kasvattaen voimaansa. Inkvisiittori sitoo Darth Andrun ja toisen haamun itseensä ja yrittää kukistaa Thanatonin siinä onnistumatta. Inkvisiittori sitoo kaksi haamua lisää epäillen, että niiden yhteinen voima on tarpeeksi Thanatonin kukistamiseen. Hän kuitenkin menettää haamuista hallinnan ja hänen ruumiinsa ja mielensä alkaa kuihtua.


title: Star Wars: The Old Republic

text: Luku 3: Inkvisiittori kuitenkin löytää tilaansa parannuskeinon. Saatuaan itsensä kuntoon ja samalla myös kerättyään itselleen paljon seuraajia, hän voi lopultakin kohdata Thanatonin. Thanaton haastaa Inkvisiittorin Kaggath-kaksintaisteluun Corelliassa, joka päättyy, kunnes toinen Sith on kuollut. Inkvisiittori onnistuu samaan yliotteen, mutta Thanaton pakenee lopuksi Korribaniin Pimeään Neuvostoon, jonka jäseneksi hän oli päässyt hieman aiemmin. Inkvisiittori seuraa ja lopullisesti kukistaa Thanatonin Neuvoston edessä. Inkvisiittori saa Darth-arvonimen ja ottaa Thanatonin paikan Pimeässä Neuvostossa, ja hänet nimetään joko Darth Imperius tai Darth Nox nimiseksi henkilöksi


title: Star Wars: The Old Republic

text: Luku 1: Metsästäjä saapuu Huttaan tarkoituksena liittyä mukaan Suureen Metsästykseen, kilpailuun, jossa monet palkkionmetsästäjät kilpailevat kunniasta. Monien mutkien kautta hän pääsee mukaan ja onnistuu voittamaan kilvan.


title: Star Wars: The Old Republic

text: Luku 2: Metsästäjän voitolla on kuitenkin hintansa. Metsästyksen viimeinen kohde oli jediritari, jonka kuolemasta eräs jedimestari otti nokkiinsa. Lopulta metsästäjästä tulee Tasavallan etsintäkuulutetuin henkilö.


title: Star Wars: The Old Republic

text: Luku 3: Metsästäjä liittoutuu Sithlordi Darth Tormenin kanssa, tavoitteena kukistaa Metsästäjää vainoava jedimestari. Onnistuttuaan heikentemään tämän tilannetta Metsästäjä kohtaa, ja tappaa jedimestarin Corelliassa. Käy ilmi, että itse Tasavallan ylikansleri oli laittanut Metsästäjän etsintäkuulutuksen vireille jedimestarin vaatimuksesta. Metsästäjä tappaa kanslerin ja hänestä tulee galaksin kuuluisin palkkionmetsästäjä.


title: Star Wars: The Old Republic

text:
Luku 1
Imperiumin Tiedustelun uusin Agentti saapuu Huttaan, tehtävänään saada rikosherra Nem'ro the Hutt Imperiumin leipiin epäilyksiä herättämättä. Yhdessä anarkisti Kaliyo Djanniksen kanssa agentti onnistuu. Seuraavaksi agentti palaa Dromund Kaasiin tutkimaan terroristiverkostoa siellä, ja samalla hän päätyy Sithlordi Darth Jaduksen pelinappulaksi. Agentti pysäyttää terroristit, mutta kyseessä olikin vain yksi solu Kotkan verkossa. Kotkan verkko tuhoaa Darth Jaduksen lippulaivan. Agentti lähetetään tuhoamaan verkostoa. Kohdattuaan Kotkan käy ilmi, että Darth Jadus itse oli järjestänyt terroristi-iskut muokatakseen Imperiumia hänen tarkoitustensa mukaiseksi. Agentti pysäyttää Jaduksen ja Imperiumi on turvassa.


title: Star Wars: The Old Republic

text:
Luku 2
Agentin seuraava tehtävä on soluttautua Tasavallan SIS-organisaatioon kaksoisagentiksi, tavoitteena saada selville ja pysäyttää Ardun Kothen suunnitelmat. Agentti onnistuu soluttautumaan, mutta hän joutuu omituisen mielenhallinnan alle. Tästä huolimatta agentti onnistuu pysäyttämään Ardun Kothen ja pääsemään irti mielenhallinnasta. Mutta yksi Kothen tiimistä, koodinimi Hunter, paljastuu salaisen, Tasavallasta ja Imperiumista erillään olevan organisaation jäseneksi.


title: Star Wars: The Old Republic

text:
Luku 3
Agentin kokemukset SIS:sä ja Hunterin katoaminen todistavat, että joku kolmas osapuoli manipuloi sotaa Tasavallan ja Imperiumin välillä omiin tarkoituksiinsa. Agentti lähetetään selvittämään asiaa. Agentti saa selville, että vuosisatoja vanha salaliitto Star Cabal, mihin Hunter kuuluu, pyrkii luomaan uuden galaksin, missä ei ole Sithejä eikä Jedejä. Agentti kuitenkin onnistuu paljastamaan salaliiton, joskin sen seurauksena Imperiumin Tiedustelu tuhotaan.
Pelissä on monia erilaisia ominaisuuksia pelaajille. Näistä merkittävimmät ovat Sotatantereet (Warzone), Leimahduspisteet (Flashpoint), operaatiot ja Avaruustehtävät.


title: Star Wars: The Old Republic

text:
Sotatantereet ovat PvP-muotoisia (pelaaja vs. pelaaja) alueita, jossa Tasavallan ja Imperiumin pelaajat pelaavat joukkueina toisiaan vastaan lyhyissä kahakoissa. Sotatantereen tavoitteena on saavuttaa tantereelle osoitettu tavoite ja estää vihollisjoukkuetta saavuttamasta samaa tavoitetta. Kun jompikumpi joukkue saavuttaa tavoitteen, sotatanner päättyy ja tulokset näytetään kaikille osallistuneille.
Leimahduspisteet ovat erikoistehtäviä, joissa neljä pelaajaa liittoutuvat suorittamaan samaa, sivujuonellista tehtävää. Leimahduspisteet ovat yleisesti haastavampia kuin peruspelaamisen tehtävät ja tiimityöskentely on tärkeä osa tehtävän onnistumiselle. Leimahduspisteissä kohtaa pomovastuksia, jotka pudottavat erittäin voimakkaita esineitä.


title: Star Wars: The Old Republic

text: Operaatiot ovat monimutkaisia tehtäviä, jotka on tarkoitettu pelattavaksi 8 tai 16 pelaajan ryhmissä. Ne muistuttavat pitkälti leimahduspisteitä luonteiltaan, mutta niissä tarvitaan enemmän tiimityöskentelyä ja ongelmanratkaisua. Operaatiot on tarkoitettu pelaajille, joiden taso on 50-65. Päivityksen 5.0 jälkeen 50-70.


title: Star Wars: The Old Republic

text: Kun pelaaja saa hahmoluokan tarinassa oman avaruusaluksen, hän voi käyttää sitä suorittamaan avaruustehtäviä ympäri galaksia. Näissä tehtävissä on tavoitteena suorittaa annettu tehtävä tietyn aikarajan sisällä. Mikäli pelaaja epäonnistuu hän voi yrittää uudelleen. Avaruustehtävät tulevat vaikeammiksi hahmon kehittyessä.


title: Star Wars: The Old Republic

text: Avaruus-PvP-ominaisuus tuli saataville päivityksen 2.5 mukana. Tässä pelaajat ottavat osaa 12 vs.12-pelaajan otteluihin avaruudessa omilla hävittäjillä. Idea on sama kuin PvP-sotatantereilla: ensimmäinen tavoitteen saavuttanut joukkue voittaa ottelun. Otteluista saa palkinnoksi valuuttaa, jota voi käyttää ottelussa käytettävien alusten kehittämiseen.


title: Hampstead

text: Hampstead on Lontoon kaupunginosa. Se kuuluu Camdenin kaupunkipiiriin.


title: Hampstead

text: Hampstead sijaitsee Heampstead Heathin laajan puistoalueen reunalla. Metromatka keskustasta Northern Linellä kestää noin 20 minuuttia.


title: Hampstead

text: Hampstead on tunnettu monista musiikillisista ja kirjallisista yhteyksistään. Siellä ovat asuneet D. H. Lawrence, H. G. Wells, George Orwell ja Robert Louis Stevenson samoin kuin Sting, Ringo Starr, Boy George, Liam Gallagher ja George Michael.


title: Hampstead

text: Hampstead on myös yksi Lontoon kalleimmista asuinalueista.


title: Blue Nun

text: Blue Nun on saksalainen viinimerkki. Hermann Sichel perusti vuonna 1857 oman viiniyrityksen Mainzissa.


title: Blue Nun

text: Merkki sai alkunsa, kun yhtiö päätti juhlistaa vuoden 1921 vuosikertaansa erikoisella etiketillä. Tarinan mukaan etiketin nunnasta piti alun perin tulla ruskea, mutta etiketin painaja kuuli väärin ja nunnasta tuli sininen. Näin sai alkunsa Blue Nun. Merkki sai tunnustusta Englannissa, ja sitä löytyi nopeasti parhaista lontoolaisista ravintoloista ja hotelleista. Myynti kasvoi, ja 1930-luvun alussa yksistään Englantiin myytiin 1 000 koria viiniä, mikä oli tuohon aikaan iso saavutus. Myynti kasvoi ja saavutti huippunsa 1970-luvulla, kun Blue Nun -viinejä myytiin pelkästään Englantiin noin 3,5 miljoonaa pulloa.


title: Blue Nun

text: Kysyntä laski 1980-luvulla, kun merkki ei kyennyt vastaamaan kuluttajien muuttuviin vaatimuksiin, ja myynti putosi ennätysalas, vain 800 000 pulloon. Langguth ja Sichel saivat kuitenkin yrityksen suunnan muutettua, ja merkki päivitettiin vanhoja arvoja kuitenkaan menettämättä. Aiemmin "Liebfraumilch" (puolimakea viini) -luokituksen saanut Blue Nun nostettiin "Qualitätswein" (laatuviini) -luokitukseen, ja tyyli muutettiin nykyaikaiseksi ja maku valtavirran maun mukaiseksi. Lisäksi yhtiö yhdisti voimansa Langguthin kanssa, jolla oli espanjalaisia ja ranskalaisia yhteyksiä. Näin Blue Nun -perhettä laajennettiin. Myös merkin pullojen tyyli ja etiketit muuttuivat sekä yhteistyötä maahantuojien ja jälleenmyyjien kanssa lisättiin, ja virallisesti merkki lanseerattiin uudelleen vuonna 1997. Muutokset onnistuivat, ja vuonna 2005 Blue Nunin levikki oli noussut 5 miljoonaan pulloon Englannissa, mikä ylitti vanhan ennätyksen. Nykyään Blue Nunia myydään yli sadassa maassa ympäri maailman.


title: Ed Litzenberger

text: Ed Litzenberger (15. heinäkuuta 1932 – 1. marraskuuta 2010) oli kanadalainen jääkiekkoilija, pelipaikaltaan hyökkääjä.


title: Ed Litzenberger

text: Litzenberger pelasi NHL:ssä 12 kauden ajan, kaudesta kauteen . Kahdella ensimmäisellä ammattilaiskaudellaan hän edusti Montreal Canadiensia yhteensä viidessä NHL-ottelussa, suurimman osan kausista kuluessa Montreal Royalsissa silloisessa Quebec Senior Hockey Leaguessa (QSHL), sittemmin Quebec Hockey Leaguessa (QHL). Hän aloitti myös kauden Canadiensissa, mutta siirtyi kesken kauden, joulukuussa 1954, Chicago Black Hawksiin rahallista korvausta vastaan. Hän teki ensimmäisellä täydellä NHL-kaudellaan yhteensä 51 tehopistettä, 23 maalia ja 28 syöttöpistettä, 73 runkosarjaottelussa ja kauden päätteeksi hänet palkittiin Calder Memorial Trophy -palkinnolla vuoden tulokkaana.


title: Ed Litzenberger

text: Litzenberger oli kolmella kaudella Chicago Black Hawksin paras maalintekijä ja pistemies. Nämä kaudet olivat , jonka päätteeksi hänet nimettiin , ja , jolla hän teki NHL-uransa ennätyspisteet, 77 tehopistettä, 33 maalia ja 44 syöttöpistettä, 70 runkosarjaottelussa. Hän oli noina vuosina myös koko liigan parhaita maalintekijöitä. Vuosina 1958–1961 hän toimi myös Black Hawksin kapteenina ja oli voittamassa vuonna 1961 Stanley Cupia.


title: Ed Litzenberger

text: Mestaruuskauden jälkeen Litzenberger siirtyi Detroit Red Wingsiin pelaajakaupassa, jossa Black Hawks sai vaihdossa Gerry Melnykin ja Brian Smithin. Hän pelasi Red Wingsissä alkukauden , kunnes siirtyi joulukuussa 1961 Toronto Maple Leafsiin waiver-listan kautta. Hän edusti Maple Leafsiä NHL:ssä kolme kautta, vuoteen 1964, ja oli kaikkien kolmen päätteeksi voittamassa Stanley Cupia. Kaudella 1964–1965 Litzenberger edusti AHL-seura Rochester Americansia ja kaudella 1965–1966 sekä Americansia että WHL-seura Victoria Maple Leafsiä. Hän oli voittamassa molempina kausina AHL:n mestaruutta, Calder Cupia.


title: Ed Litzenberger

text: Litzenberger lopetti pelaajauransa vuonna 1966. Hän pelasi jo kaksi vuotta aiemmin päättyneellä NHL-urallaan yhteensä 618 runkosarjaottelua, joissa hän teki 416 tehopistettä, 178 maalia ja 238 syöttöpistettä, ja 40 pudotuspeliottelua, joissa hän teki 18 tehopistettä, viisi maalia ja 13 syöttöpistettä. Hän pelasi urallaan kuudesti ssa, vuosina 1955, 1957, 1958, 1959, 1962 ja 1963.


title: Ed Litzenberger

text: Hän oli kahdesti naimisissa. Hänen ensimmäinen vaimonsa Doreen kuoli liikenneonnettomuudessa vuonna 1960. Ed Litzenberger oli matkustajana vaimonsa kuljettamassa autossa ja sai itse vakavia vammoja. Hän oli naimisissa toisen vaimonsa Gaylen kanssa 49 vuotta, kuolemaansa asti. Hänellä oli kolme lasta, tytär ja kaksi poikaa.


title: Vesa Sirén

text: Vesa Sirén (s. 1967) on suomalainen musiikkitoimittaja. Hän työskentelee Helsingin Sanomissa.


title: Vesa Sirén

text: Vuonna 2000 Siréniltä ilmestyi Jean Sibeliusta käsittelevä teos "Aina poltti sikaria: Jean Sibelius aikalaisten silmin". Vuonna 2010 hänen teoksensa "Suomalaiset kapellimestarit" voitti Tieto-Finlandian.


title: Vesa Sirén

text: Vuonna 2013 Siréniltä ja valokuvaaja Juha Metsolta ilmestyi kirjan Sielun Veljistä. Sirén palasi Sibeliuksen pariin teoksessaan "Kohtalona Sibelius" (2015). Vuonna 2016 hän sai Otavan kirjasäätiön tietokirjapalkinnon.


title: Calcio Padova

text: Calcio Padova on vuonna 1910 perustettu italialainen jalkapalloseura Padovasta. Padova pelaa Serie B:ssä. Pääsarjatasolla, Serie A:ssa, seura pelasi viimeksi kaudella 1995–1996.


title: Calcio Padova

text: Padovassa on pelannut useita nimekkäitä pelaajia kuten esimerkiksi Kurt Hamrin, Walter Zenga, Angelo Di Livio, Alessandro Del Piero, Vincenzo Iaquinta, Demetrio Albertini, Goran Vlaović, Alexi Lalas ja Giuseppe Galderisi.


title: Calcio Padova

text: Syyskuusta 2010 alkaen joukkueessa pelasi suomalaispuolustaja Jonas Portin.


title: Calcio Padova

text: Padovan menestyksekkäin ajanjakso oli 1950-luvun lopulla, jolloin se Nereo Roccon valmennuksessa sijoittui kolmanneksi. Tuolloin seurassa pelasi muun muassa Kurt Hamrin, Sergio Brighenti ja Aurelio Milani. Padova putosi pääsarjatasolta 1962, minkä jälkeen se vietti 32 vuotta Serie B:ssä ja Serie C:ssä. Seura ylsi Italian cupin finaaliin 1967.


title: Calcio Padova

text: Padovan uusi nousu alkoi 1980-luvun alkupuolella, kun se nousi Serie B:hen. 1990-luvun alkuun mennessä Padova oli jo Serie B:n kärkijoukkueita ja 1994 se nousi voitettuaan playoff-ottelussa Cesenan. Padovan kausi oli vaikea, mutta se säilyi Serie A:ssa voitettuaan ratkaisevassa playoff-ottelussa Genoan. Seuraavan kauden jälkeen seura kuitenkin putosi ja luisu jatkui sen pudottua Serie C1:een 1998 ja Serie C2:een 1999. Serie B:hen Padova palasi takaisin kauden 2008–2009 päätteeksi.


title: Swiftsure-luokka (taistelulaiva, 1870)

text: Swiftsure-luokka oli Britannian kuninkaallisen laivaston kahden ironclad-taistelulaivan muodostama alusluokka viktoriaanisella ajalla. Alukset oli suunniteltu palvelemaan Tyynenmeren aseman lippulaivoina.


title: Swiftsure-luokka (taistelulaiva, 1870)

text: Alukset muistuttivat edeltäneen Audacious-luokan aluksia. Ne olivat nopeita aluksia purjein ja samalla vakaita tykkialustoja. Alusten pohja kuparoitiin, mihin suurimpana syynä oli suunniteltu palvelusalue, jolla ei ollut telakointimahdollisuuksia ennen Esquimaltin telakan valmistumista vuonna 1886.


title: Audacious-luokka (taistelulaiva)

text: Audacious-luokka oli Britannian kuninkaallisen laivaston vuoden 1867 laivasto-ohjelmaan kuuluneen neljän ironclad-taistelulaivan muodostama alusluokka Viktoriaanisella ajalla. Amiraliteetin esityksestä luokan suunnitteli Sir Edward Reed, jonka tehtävänä oli suunnitella 2. luokan taistelulaivat kaukaisille laivastoasemille.


title: Audacious-luokka (taistelulaiva)

text:
Taustana oli Ranskan suunnitelmat kasvattaa siirtomaihin sijoitettujen alustensa kokoa. "HMS Monarch" oli rakenteilla ja "HMS Captain" oli hankintalistalla. Kumpikin aluksista oli tykkitornein varustettuja aluksia, joten tykkitornien käyttöön oli paineita myös uudessa alusluokassa. Amiraliteetti kuitenkin määräsi tykit sijoitettavaksi alusten laidoille perinteisten linjalaivojen tapaan ja ainoastaan rannikoilla toimiviin aluksiin asennettaisiin tornit, joiden avulla voitiin pienentää alusten uppoumaa.
Alusten suunniteltujen palveluspaikkojen etäisyyden ja aikakauden höyrykoneiden tehottomuuden vuoksi aluksiin tuli asentaa täystakila. Takila muutettiin myöhemmin prikitakilaksi, jolloin ei tarvittu yhtä paljon miehistöä purjeiden hoitamiseen.


title: Äitienpäivänkunniamerkki

text: Äitienpäivänkunniamerkki on äitienpäivänä annettava Suomen Valkoisen Ruusun ritarikunnan I luokan mitali kultaristein. Se on myönnetty vuodesta 1946 saakka, ja sen myöntäjänä on Tasavallan presidentti ritarikuntien esityksestä. Tasavallan presidentti itse luovuttaa ne äitienpäivänä Helsingissä Säätytalossa.


title: Äitienpäivänkunniamerkki

text: Kunniamerkin saajat ovat yleensä suurperheen äitejä, mutta vuoden 1997 jälkeen lasten lukumäärä ei ole ollut enää tärkeimpiä perusteita myöntämiselle. Merkin voi saada myös muut lasten ja nuorten hyväksi merkittävää työtä tehneet kasvattajat. Kunniamerkin saajaksi voi esittää 40 vuotta täyttänyttä biologista äitiä, adoptioäitiä sekä sijaisäitiä. Ammatissaan kasvattajina toimiville kunniamerkkiä ei kuitenkaan myönnetä. Kerran sen on saanut mies; nykyisin merkki myönnetään vain naisille.


title: Äitienpäivänkunniamerkki

text: Kunniamerkkiä voivat ehdottaa lapset tai yhteisöt. Perheen tekemän hakemuksen puoltajiksi vaaditaan vähintään kaksi järjestöä tai yhteisöä. Vuoteen 1992 viralliset esitykset kunniamerkeistä teki ja juhlan järjesti Väestöliitto. Sen jälkeen esitysten tekeminen siirtyi lääninhallituksille, vuodesta 2010 aluehallintovirastoille. Hakuaika päättyy vuosittain marraskuussa. Juhlan järjestysvastuu on ollut vuodesta 1993 Mannerheimin lastensuojeluliiton vastuulla. Palkitsemisesta vastaa sosiaali- ja terveysministeriö. Kunniamerkkejä jaetaan vuosittain 30–40.


title: Suomalaiset kapellimestarit

text: Suomalaiset kapellimestarit – Sibeliuksesta Saloseen, Kajanuksesta Franckiin on musiikkitoimittaja Vesa Sirénin kirjoittama teos, joka käsittelee kattavasti suomalaiset kapellimestarit Robert Kajanuksesta alkaen. Sirén on tehnyt laajoja taustatöitä ja löytänyt työnsä aikana muun muassa Kajanuksen kadonneen kirjekokoelman ja Sibeliuksen kirjoittamia johtamisohjeita. Hän on myös haastatellut muusikoita ja kapellimestareita ja seurannut heidän työtään.


title: Suomalaiset kapellimestarit

text: Mats Liljeroosin mukaan Sirén on tehnyt ”todellisen Herkuleen työn – ja lopputulos on vähintäänkin vaikuttava. Alansa itsestään selvä perusteos...” Pienenä virheenä Liljeroos näkee ainoastaan sen, että teoksessa painotetaan Sirénin oman lehden kriitikoita ja sivuutetaan Uusi Suomi ja Hufvudstadsbladet, vaikka pitääkin sitä ymmärrettävänä. Teos oli Helsingin Sanomien kriitikon arvion mukaan todennäköisistä Tieto-Finlandialla 2010 palkittavista toinen, ja se saikin palkinnon.


title: Suomalaiset kapellimestarit

text: Teoksessa käsitellään 99 kapellimestaria, joista omat laajat osuutensa ovat saaneet kansainväliset tähdet Esa-Pekka Salonen, Okko Kamu, Paavo Berglund, Leif Segerstam ja Jukka-Pekka Saraste. Kriitikko Wilhelm Kvistin mukaan ei ole ihme, että tämän teoksen on kirjoittanut juuri Sirén, sillä se on suuri kertomus, "grand narrative", jossa Sirén pyrkii loksauttamaan palapelin osaset paikalleen. Se on perusteos, johon tullaan viittaamaan vuosien mittaan. Kirjan lopussa on laajat teos- ja henkilöhakemistot.


title: Hjalmar Front

text: Hjalmar Front (, "Hjalmar Frantsevitš Front", 1900 Mäntsälä – 1970 Ruotsi) oli suomalainen upseeri, joka palveli 1920–1930-luvuilla Neuvostoliiton puna-armeijassa, kunnes loikkasi keväällä 1938 Mantšuriassa Japanin puolelle. Toisen maailmansodan aikana hän toimi japanilaisten neuvonantajana, ja vietti sodan päätyttyä viimeiset vuuotensa Ruotsissa. Front osallistui elämänsä aikana kaikkiaan neljään eri sotaan; Suomen ja Venäjän sisällissotiin, Neuvostoliiton ja Japanin rajasotiin sekä toiseen maailmansotaan.


title: Hjalmar Front

text: Mäntsälän Sääksjärven kylässä syntynyt liittyi sisällissodan alkaessa Malmin punakaartiin. Muistelmissaan hän mainitsi syyksi vain halunneensa saada oikean kiväärin. Sodan loppuvaiheessa Front pakeni laivalla Pietariin, jonne hän saapui huhtikuun lopussa. Neuvosto-Venäjällä hän suoritti usean muun suomalaisen tavoin nelivuotisen Pietarin kansainvälisen sotakoulun upseerikurssin, ja osallistui sen aikana Venäjän sisällissodan taisteluihin. Front taisteli myös suomalaisia vastaan Itä-Karjalan heimosodissa.


title: Hjalmar Front

text: Valmistuttuaan Pietarin sotakoulusta Front opiskeli vielä kolme vuotta Frunzen sotilasakatemiassa ja yleni lopulta tykistödivisioonan varakomentajaksi. Hän tuli tunnetuksi myös tarkka-ampujana, joka voitti useita palkintoja puna-armeijan kilpailuissa. Front suoritti useita jatkokursseja yleten lopulta komissaariksi. Hänet valittiin myös muun muassa kommunistisen puolueen Frunzen sotilasakatemian poliittiseen toimikuntaan. Myöhemmin Front työskenteli opettajana puolueen eri oppilaitoksissa, kuten Kominternin alaisuudessa toimineessa kansainvälisessä Lenin-koulussa. Hän kuului myöhemmin Jugoslavian johtoon nousseen Josip Broz Titon alaisuudessa olleeseen opettajien ryhmään. Front oli myös läheisissä väleissä Neuvostoliitossa olleiden suomalaisten kuten Eino Rahjan, Poika Tuomisen ja Otto Wille Kuusisen kanssa.


title: Hjalmar Front

text: Vuonna 1937 Front siirrettiin yksiköön, joka oli sijoitettu Tšitaan lähelle Mongolian rajaa. Heinäkuussa 1937 hän sai kutsun Moskovaan, jossa hänet määrättiin lähtemään tiedusteluretkelle Mongoliaan selvittämään japanilaisten ja Tšiang Kai-šekin hallituksen kiinalaisten joukkojen toimintaa. Hän palveli Mongoliaan sijoitettuja venäläisiä joukkoja komentaneen kenraali Ivan Konevin esikunnassa ja teki 1937–1938 useita tiedusteluretkiä eri puolille Mongoliaa.


title: Hjalmar Front

text: Keväällä 1938 From alkoi kokea oman asemansa uhatuksi saatuaan kuulla useiden suomalaisten joutuneen Stalinin vainojen uhreiksi. Hän päätti lopulta paeta rajan yli Kiinaan. Front ylitti Kiinan rajan 26. toukokuuta 1938 ja antautui muutaman päivän kuluttua Kalganissa japanilaisille. Hän aikoi palata takaisin Suomeen, mutta toisen maailmansodan puhkeaminen teki tämän mahdottomaksi. Hän kävi kuitenkin pari kertaa sodan aikana Suomen suurlähetystössä Tokiossa. Front jäi Mantšuriaan, jossa hän oleskeli japanilaisen Kwantungin armeijan päämajassa. Front muun muassa avusti neuvonantajana japanilaisia näiden sotatoimissa Kuomintangin kiinalaisia joukkoja vastaan. Vuonna 1945 toisen maailmansodan päätyttyä Euroopassa Front laati japanilaisille arvion siitä, kuinka nopeasti venäläiset pystyivät siirtämään joukkojaan Kaukoitään aloittaakseen hyökkäyksen japanilaisia vastaan. Frontin arvio oli, että hyökkäys voisi alkaa elokuun alkupuolella 1945, mikä osuikin oikeaan.


title: Hjalmar Front

text: Sodan jälkeen Front onnistui palaamaan Yhdysvaltain kautta Eurooppaan ja asui viimeiset vuotensa Tukholmassa. Vuonna 1969 Front antoi "Nyrkkiposti-lehdelle" haastattelun, jossa hän kertasi elämänvaiheitaan ja kertoi sairastavansa syöpää. Front kuoli Ruotsissa kesällä 1970. Hänen kaksiosaiset muistelmansa julkaistiin postuumisti vuosina 1970 ja 1971. Ne sisältävät kuitenkin runsaasti epätarkkuuksia sekä vääriä tietoja ja vihjailuja suomalaisten tekemisistä Neuvostoliitossa.


title: Vuosisadan rakkaustarina (Aikakoneen albumi)

text: Vuosisadan rakkaustarina on Aikakoneen järjestyksessään viides studioalbumi. Albumi julkaistiin yhteistyössä R-kioskin ja VR:n kanssa.


text: Albumi julkaistiin 29. tammikuuta 2010. Levystä otettiin 50 000 kappaleen painos, joista ensimmäiset 20 000 tulivat myyntiin yksinoikeudella R-kioskiin. Muille tahoille levy tuli myyntiin maaliskuun 2010 alussa.


text: Albumin kappale "Vuosisadan rakkaustarina" on coverversio SIG-yhtyeen vuonna 1982 ilmestyneestä samasta kappaleesta. Kyseistä kappaletta käytetään R-kioskin vuonna 2010 valmistuneissa televisiomainoksissa. Albumi sisältää myös vuonna 2008 julkaistut singlet "Vuoristorata", "Karnevaali" ja "Nostan sut".


title: Aatami Kuortti

text: Aatami Kuortti (15. joulukuuta 1903 Korkankylä, Kupanitsa, Inkerinmaa – 15. huhtikuuta 1997 Helsinki) oli inkerinsuomalainen pappi joka pakeni 1930 Suomeen.


title: Aatami Kuortti

text: Kuortti teki koulun lopetettuaan aluksi puutarha- ja tehdastöitä. Hän toimi sitten Inkerin evankelis-luterilaisen kirkon palveluksessa ensin saarnaajana 1921–1927 ja pappistutkinnon suorittamisen jälkeen pappina Lempaalan seurakunnassa 1927–1930. Kuortti hoiti papin tehtäviä myös Vuolen ja Miikkulaisten seurakunnissa.


title: Aatami Kuortti

text: Koska Lempaala sijaitsi rajavyöhykkeellä Kuortti joutui hakemaan luvat liikkumiseen paikallisesta GPU:n toimistosta. GPU ehdotti että Kuortti ryhtyisi vakoilemaan seurakuntalaisiaan mutta hän kieltäytyi tästä ehdottomasti. Joulukuussa 1929 Kuortti sai kuulla olevansa vastavallankumouksellinen ja helmikuussa 1930 hänet tuomittiin ensin kuolemaan mutta tuomio muutettiin sitten 10 vuoden pakkotyöleirivankeudeksi.


title: Aatami Kuortti

text: Kuortti joutui USLONin leirille Magrino-järven luo Karjalassa lähelle Vienanmerta jossa oli jo ennestään vankina useita inkerinsuomalaisia. Leirin olosuhteet olivat kehnot; työ oli raskasta, vartijoina toimi entisiä rikollisia ja majoitusolot sekä ruoka olivat surkeita. Kuortti alkoi suunnitelma pakomatkaa 300 kilometrin päähän Suomeen. Hän onnistuikin pakenemaan kesällä 1930 leiriltä ja matkasi 12 päivän ajan jalan halki Vienan Karjalan ja pääsi lopulta Suomen rajan yli.


title: Aatami Kuortti

text: Kuortti toimi Suomessa opettajana ja pappina. Hän julkaisi myös useita kirjoja. Kuortti pääsi näkemään Inkerin kirkon uuden nousun 1990-luvun alussa. Kun Inkerin kirkon ensimmäisen oman työntekijäkurssin päätteeksi suomalainen Leino Hassinen vihki Inkerin seurakuntien palvelukseen diakoneja maaliskuussa 1990, pääsi Kuortti saarnaamaan vihkimisjumalanpalveluksessa.


title: Aatami Kuortti

text: Kuortti on haudattu Honkanummen hautausmaalle.


title: HMS Bulwark (R08)

text: HMS Bulwark (viirinumero R08) oli Britannian Kuninkaallisen laivaston "Centaur"-luokan lentotukialus.


title: HMS Bulwark (R08)

text: "HMS Bulwark" osallistui ensimmäiseen operaatioonsa Suezin kriisin aikana 1956, jolloin aluksen lentokoneet tekivät noin 600 taistelulentoa operaatio Musketeerissä. Alus avusti 1958 Persianlahdella toisiinsa törmänneitä tankkereita ja hinasi niistä "SS Melikan" Muskatiin.


title: HMS Bulwark (R08)

text: Alus poistettiin palveluksesta 1958 Portsmouthissa ja se siirrettiin telakalle kommandotukilaivan muutostöitä varten.


title: HMS Bulwark (R08)

text: Aluksen lentolaivueina olivat:


title: HMS Bulwark (R08)

text: "HMS Bulwark" palasi palvelukseen 1960, jolloin alukselle oli sijoitettuna 42. merijalkaväen kommandoyksikkö ja sitä tukeva 848 laivue. Merijälkiväki siirrettiin alukselta maihin Kuwaitissa Irakin uhan takia.


title: HMS Bulwark (R08)

text: Alus osallistui 1960 alkupuolella sotatoimiin Indonesiaa vastaan. Se palveli Kestrelin koealuksena testattaessa koneen sopivuutta lentotukialuksille.


title: HMS Bulwark (R08)

text: Alus oli 1967 Singaporessa huollettavana, ja sieltä se siirtyi Adeniin suojaamaan joukkojen vetäytymista alueelta sekä vapauttamaan sisaraluksensa "HMS Eaglen". Alus oli kolme kuukautta Adenin rannikolla, ja sille oli sijoitettuna 3. kommandoprikaati, joka laskettiin maihin Plymouthissa. Alus lähti laivastovierailulle Durbaniin.


title: HMS Bulwark (R08)

text: Aluksella oli 45. kommandoyksikkö pohjoisilla vesialueilla Polar Express -harjoituksessa. Sieltä palattuaan se siirrettiin Portsmouthissa telakalle huollettavaksi. Huollon aikana osa miehistöstä oli sijoitettuna "HMS Centaurille".


title: HMS Bulwark (R08)

text: "HMS Bulwark" lähti 1969 Aigeianmerelle Olympic Express -harjoitukseen, johon liittyi vierailut Gibraltarilla, Maltalla, Kyproksella, Thessalonikissa, Venetsiassa, Villefranchessa ja Toulonissa. Alus palasi Devonportin telakelle, jossa se poistettiin palveluksesta.


title: HMS Bulwark (R08)

text: "HMS Bulwark" palasi palvelukseen tammikuussa 1970, jolloin se lähti Hyväntoivonniemen reittiä Singaporeen. Alus käväisi Singaporessa telakalle, minkä jälkeen se jatkoi matkaansa Kureen Japaniin ja Perthiin Australiaan ennen paluutaan Plymouthiin.


title: HMS Bulwark (R08)

text: Alus lähti 13. toukokuuta 1971 Spitheadistä saattajanaan "HMS Andromeda" Itämerelle vieraillakseen Tukholmassa. Neljä vuorokautta myöhemmin alukselle saapui Ruotsin ilmavoimien Boeing Vertol 107 mukanaan amiraali Sir William O’Brien esikuntineen ja alus liputettiin 19. toukokuuta kruununprinssi Kaarle Kustaan tarkastaessa aluksen Tukholman satamassa. Vietettyään neljä päivää Tukholmassa alukset matkasivat yöllä Helsinkiin, jossa ne kiinnittyivät Katajanokan laituriin. Alusten päälliköt ja amiraali O'Brien tekivät useita virallisia vierailuja kuten kirjoittivat nimensä presidentin linnan vieraskirjaan ja laskivat seppeleet tuntemattoman sotilaan sekä marsalkka Mannerheimin haudoille. Helsingistä alus palasi Plymouthiin.


title: HMS Bulwark (R08)

text: Alus osallistui syyskuussa 1971 Välimerellä pidettyihin sotaharjoituksiin, jolloin alukselle oli sijoitettuna 845 laivue. Jugoslavian rannikolla aluksen konehuoneessa syttyi tulipalo, minkä vuoksi se matkasi kotiin yhdellä koneella.


title: HMS Bulwark (R08)

text: "HMS Bulwark" palasi 27. maaliskuuta 1981 Portsmouthiin, missä alus poistettiin palveluksesta. Se sijoitettiin poistolistalle huhtikuussa. Alus hinattiin Cairnryaniin, missä sen romuttaminen saatiin päätökseen huhtikuussa 1984.


title: Ulkonaliikkumiskielto

text: Ulkonaliikkumiskielto viittaa tavallisesti hallinnon määräämään liikkumisrajoitukseen. Se voidaan asettaa yleisen järjestyksen ylläpitämiseksi tai tiettyjen ryhmien tukahduttamiseksi.


title: HMS Bulwark

text: HMS Bulwark on ollut viiden Britannian Kuninkaallisen laivaston aluksen nimenä.


title: Viola Fischerová

text: Viola Fischerová (18. lokakuuta 1935 Brno – 4. marraskuuta 2010 Praha) oli tšekkiläisen nykyrunouden merkittävimpiä edustajia.


title: Viola Fischerová

text: Fischerová muutti vuonna 1968 Sveitsiin ja sieltä ensimmäisen aviomiehensä kuoltua Saksaan. Siellä hän työskenteli Radio Free Europen palveluksessa. Hän palasi kotimaahan 1994. Hänen ensimmäinen teoksensa "Zádušní básně za Pavla Buksu" ilmestyi 1993.


title: Waldemar Ruin

text: Waldemar Ruin (25. heinäkuuta 1857 Suzdal, Venäjä – 10. maaliskuuta 1938 Helsinki) oli suomalainen kasvatustieteilijä, professori ja Helsingin yliopiston rehtori.


title: Waldemar Ruin

text: Ruinin vanhemmat olivat eversti Constantin Nikolai Ruin ja Nathalia Sophia von Croninann. Hän pääsi ylioppilaaksi 1876 ja valmistui Helsingin yliopistosta filosofian kandidaatiksi 1881 sekä lisensiaatiksi ja tohtoriksi 1886. Ruin teki opintomatkat Saksan yliopistoihin (erityisesti Leipzigiin) 1882–1884 sekä Sveitsiin ja Saksaan 1886–1887.


title: Waldemar Ruin

text: Ruin toimi Helsingin yliopiston filosofian dosenttina 1887–1888, kasvatus- ja opetusopin professorina 1888–1926 sekä yliopiston vararehtorina 1911–1915 ja rehtorina 1915–1920. Hän hoiti myös filosofian professuuria 1899–1904.


title: Waldemar Ruin

text: Ruin oli ylioppilastutkintovaliokunnan puheenjohtaja 1889–1915, ns. suuren koulukomitean jäsen 1906–1910 ja puheenjohtaja 1908–1909, Kasvatusopillisen yhdistyksen keskusosaston puheenjohtaja 1902–1927 sekä Suomalais-saksalaisen yhdistyksen puheenjohtaja 1918–1933. Hän toimi myös joitakin vuosia Sällskapet för Psykisk Forskning -yhdistyksen varapuheenjohtajana sen perustamisesta lähtien.


title: Waldemar Ruin

text: Waldemar Ruin oli naimisissa kaksi kertaa:


title: Waldemar Ruin

text: Ruinilla oli kolme lasta ensimmäisestä avioliitostaan ja lisäksi ottotytär. Tunnetuin lapsista oli Åbo Akademin professori ja kirjailija Hans Ruin (1891–1980). Ottotytär oli taidemaalari Ingrid Linnea Ruin.


title: Kobolttinitraatti

text: Kobolttinitraatti eli kobolttidinitraatti (Co(NO)) on koboltti- ja nitraatti-ionien muodostama epäorgaaninen ioniyhdiste. Ainetta käytetään elektroniikka- ja keramiikkateollisuudessa sekä reagensseina muiden yhdisteiden valmistuksessa sekä analytiikassa.


title: Kobolttinitraatti

text: Kobolttinitraatti esiintyy usein kidevedellisessä muodossaan heksahydraattina Co(NO)·6HO (CAS-numero 10026-22-9), joka on kiteistä punaista ainetta. Kuumennettaessa se muuttuu 55 °C trihydraatiksi ja sulaa samalla. Edelleen kuumennettaessa syntyy kobolttinitraattimonohydraattia. Yhdiste liukenee hyvin veteen sekä orgaanisiin liuottimiin kuten alkoholeihin ja asetoniin. Muiden nitraattien tavoin kobolttinitraatti on voimakas hapetin.


title: Kobolttinitraatti

text: Kidevedettömillä kobolttinitraattikiteillä on trigonaalinen alkeiskoppi. Jokaiseen koboltti-ioniin on kiinnittynyt kuusi eri nitraatti-ionia yhdestä happiatomistaan. Jokainen nitraatti-ioni on siis sitoutunut kolmeen eri koboltti-ioniin. Tämän rakenteen muoto on vääristynyt oktaedri.


title: Kobolttinitraatti

text: Kobolttinitraattia tuotetaan metallisen koboltin, kobolttikarbonaatin tai kobolttioksidin ja typpihapon välisellä reaktiolla.


title: Kobolttinitraatti

text: Kobolttinitraattia käytetään elektroniikkateollisuudessa ja sitä lisätään nikkeli-kadmium-paristoihin, sitä käytetään myös keramiikan värjäykseen, kobolttiväriaineiden tuotannossa, analyyttisenä reagenssina sekä B-vitamiinin synteesissä.


title: Vuosisadan rakkaustarina (täsmennyssivu)

text: Vuosisadan rakkaustarina voi tarkoittaa seuraavia:


title: Parempi myöhään… (kirja)

text: Parempi myöhään… on Seppo Ahdin ja Neil Hardwickin kirjoittama vuonna 1979 julkaistu kirja. Kirja perustuu Mainostelevision tuottamaan samana vuonna valmistuneeseen viihdesarjaan "Parempi myöhään…".


title: Parempi myöhään… (kirja)

text: Kirja sisältää sarjassa esitettyjen sketsien käsikirjoituksia ja valokuvia.


title: Kokšenga

text: Kokšenga (, myös Ко́кшенга) on Vienanjoen vesistöön kuuluvan Ustjan sivujoki Vologdan ja Arkangelin alueilla Venäjällä. Sen pituus on 251 kilometriä, valuma-alueen laajuus 5 670 neliökilometriä ja keskimääräinen virtaus 106 kilometrin päässä joen suusta 35 kuutiometriä sekunnissa.


title: Kokšenga

text: Joki saa alkunsa Vologdan ja Arkangelin alueiden rajalta, virtaa ensin etelään ja kääntyy sitten Tarnogski Gorodokin piirikeskuksen luona jyrkästi luoteeseen. Sitä on pidetty myös Vagan sivujokena.


title: Algerin vallankaappaus 1961

text: Algerin vallankaappaus eli "kenraalien vallankaappaus" oli Algerian sodan yhteydessä tapahtunut korkea-arvoisten ranskalaisten sotilashenkilöiden tekemä, epäonnistunut vallankaappausyritys, jonka tarkoitus oli syrjäyttää Ranskan presidentti Charles De Gaulle ja nostaa valtaan kommunisminvastainen sotilasjuntta. Kaappaus alkoi iltapäivällä 21. huhtikuuta 1961 ja päättyi 26. huhtikuuta 1961.


title: Kuivaniemi (kylä)

text: Kuivaniemi on kylä ja kyläkeskus Iin kunnassa. Se on entisen Kuivaniemen kunnan kirkonkylä ja sijaitsee noin 35 kilometriä Iin keskustaajamasta pohjoiseen.


title: Kuivaniemi (kylä)

text: Kylässä sijaitsee vuonna 1872 valmistunut Kuivaniemen kirkko.


title: Tarnogski Gorodokin piiri

text: Tarnogski Gorodokin tai Tarnogan piiri () on kunnallinen itsehallintoalue Vologdan alueella Venäjällä. Sen pinta-ala on 5 200 neliökilometriä. Asukkaita on 14 300 henkeä (vuonna 2010).


title: Tarnogski Gorodokin piiri

text: Tarnogski Gorodokin piiri sijaitsee Vologdan alueen koillisosassa. Se rajoittuu idässä Vologdan alueen Njuksenitsan, etelässä Totman ja lännessä Verhovažjen piireihin sekä pohjoisessa Arkangelin alueeseen. Pinta-alasta 75 % on metsää ja 5,8 % suota. Suurimmat joet ovat Kokšenga ja Suhonan sivujoki Uftjuga. Hyötykaivannaisiin kuuluvat turve, hiekka ja sora.


title: Tarnogski Gorodokin piiri

text: Seudun venäläisasutus on syntynyt 1200-luvulla, jolloin Rostovin ja Suzdalin seudun asukkaat pakenivat mongolivalloittajia pohjoisen metsiin. Jo sitä ennen alue oli joutunut Novgorodin valtapiiriin. Novgorodilaisten perustama puinen Kokšengan eli Tarnogski Gorodokin linnoitus mainitaan ensimmäisen kerran vuonna 1453. 1600-luvulla seudun kautta kulki tärkeä kauppareitti Vologdasta Arkangeliin. Pietarin kaupungin perustamisen jälkeen se menetti taloudellisen merkityksensä. Vagan (nykyisen Šenkurskin) kihlakuntaan vanhastaan kuulunut alue liitettiin vuonna 1796 Vologdan läänin Totman kihlakuntaan. Vuonna 1929 perustettiin Pohjoisen aluepiirin Vologdan piirikuntaan kuulunut Kokšengan piiri, jonka keskuspaikka oli Tarnogski Gorodok. Vuonna 1931 se liitettiin Njuksenitsan piiriin, josta seuraavana vuonna erotettiin osa Totman piiriin. Vuonna 1935 perustettiin Tarnogski Gorodokin piiri, joka vuonna 1937 liitettiin Vologdan alueeseen. Vuosina 1962–1965 siihen kuului myös Njuksenitsan piiri.


title: Tarnogski Gorodokin piiri

text: Piirin päämiehenä ja piirihallinnon johtajana toimii vuonna 2009 valittu Sergei Gusev. Päättävä elin on 15-jäseninen piirin edustajainkokous.


title: Tarnogski Gorodokin piiri

text: Piiriin kuuluu kuusi maalaiskuntaa: Ilezski Pogost, Markuševski (keskuspaikka Zaretšje), Spasski (Nikiforovskaja), Tarnogski Gorodok, Verhovski Pogost ja Zaborski (Krasnoje). Hallinnollinen keskus on Tarnogski Gorodok, josta on 339 kilometriä alueen pääkaupunkiin Vologdaan. Kyliä on yhteensä 365. Kaupunkiväestöä ei ole.


title: Tarnogski Gorodokin piiri

text: Tarnogski Gorodokista on maantieyhteys Njuksenitsaan Totman ja Veliki Ustjugin väliselle valtatielle. Pohjoisessa tie jatkuu Arkangelin alueelle Oktjabrskin taajamaan. Lähin rautatieasema on Oktjabrskin lähellä sijaitseva Kostylevo. Linja-autoliikennettä hoitaa kunnallinen yritys Tarnogskoje ATP.


title: Tarnogski Gorodokin piiri

text: Talous perustuu metsäteollisuuteen ja maanviljelyyn. Puunhankintaa ja -jalostusta harjoittavat Ustjanski LPK, Lomovatka-les, Verhovažjeles, Tarnoga-les sekä lukuisat yksityisyrittäjät, joilla on paljon pieniä sahalaitoksia. Maatalousyrityksiä on 16. Niistä 13 harjoittaa maidon, kaksi lihan ja yksi kananmunien tuotantoa. Maatalouden taantuminen jatkuu edelleen. Elintarviketeollisuutta edustavat Tarnogski maslozavodin meijeri, Krasnojen kylässä toimiva, lähinnä leipomotuotteita ja limonadia valmistava Tarnogski pištšekombinat sekä Tarnogski Raipo -kulutusosuuskunnan ja muutaman pienyrityksen leipomot. Vähittäiskauppaa harjoittaa kulutusosuuskunta sekä joukko yksityisyrittäjiä.


title: Tarnogski Gorodokin piiri

text: Piirissä on 17 lastentarhaa, kaksi esikoulua, kolme alakoulua, kuusi peruskoulua ja kuusi keskikoulua. Niiden lisäksi toimii lasten luomistyön keskus, taidekoulu ja urheilukoulu.


title: Tarnogski Gorodokin piiri

text: Piirin kulttuuritalossa toimii mm. kansanteatteri, kansantanssiyhtye, venäläinen kansankuoro, lasten teatteristudio ja kirjallisuusseura. Perinteisen kansankulttuurin keskukseen kuuluu lukuisia harrastajaryhmiä ja folklorekoulu. Kirjastolaitos käsittää keskuskirjaston ja 19 haaraosastoa. Tarnogski Gorodokin perinteisen kansankulttuurin museo esittelee pohjoisvenäläisten talonpoikien elämää, käsityöammatteja, perinteitä ja aineellista kultturia. Sen yhteydessä toimii Ugrjumovin opettajaperheen kotimuseo.


title: Tarnogski Gorodokin piiri

text: Terveyspalvelut käsittävät piirin keskussairaalan ja poliklinikan, kolme paikallissairaalaa ja 26 ensiapuasemaa. Sosiaalipalveluja tarjoavat sosiaalipalvelukeskus, lasten turvakoti ja vanhainkoti. Alhaisen elintason takia varsinkin lapsiperheiden avuntarve on keskimääräistä suurempi, eikä vanhusten ja vammaisten hoitoon ole voitu panostaa riittävästi.


title: Tarnogski Gorodokin piiri

text: Matkailijoille on tarjolla seudun nähtävyyksiä ja kansankulttuuria esitteleviä päiväretkiä. Nähtävyyksiin kuuluvat Ilezski Pogostin, Potski pogostin ja Tjuprihan kylien kirkot, Tiunovskoje svatilištšen muinainen palvontapaikka, Malahov borin luonnonmuistomerkki, kauppias Šabanovin talo Krasnojen kylässä, Peršinskajan kylän ulkomuseo, Ilezski Pogostin ja Kriuljan tšasounat, taiteilija Jedemskin talo Vanevskajassa, kansantaiteilija Tutudžanin talo Sergijevskajassa sekä pyhät lehdot ja Zaretšjen pyhä lähde. Tarnogski Gorodokissa on kaksi pientä hotellia. Tarjolla on myös yksityisiä majoituspalveluja. Kunnan alueella on muutamia kahviloita, ruokaloita ja baari.


title: Tarnogski Gorodokin piiri

text: Piirin paikallislehti on Tarnogski Gorodokissa kahdesti tai kolmesti viikossa ilmestyvä "Kokšenga".


title: Korkojen kera

text: Korkojen kera on suomalainen keskusteluohjelma, jota esitettiin MTV3-kanavalla vuosina 2011–2013. Ohjelmaa juonsivat Vappu Pimiä ja Jenni Pääskysaari.


title: Korkojen kera

text: Ohjelman sisällöllisenä esikuvana toimii norjalainen talk show "Senkveld med Thomas og Harald". "Korkojen kera" -ohjelmassa nähdään vieraina viikolla ansioituneita tai esillä olleita henkilöitä. Ohjelmassa nähdään myös haasteosio, jossa Pimiä ja Pääskysaari kilpailevat joukkueena kahta julkisuuden henkilöä vastaan jossakin heille kaikille vieraassa lajissa. Kesken kolmannen kauden haasteosiota uudistettiin siten, että sen korvasi "Kansalaishaaste", jossa juontajat eivät kilpaile julkisuuden henkilöitä vastaan, vaan kuka tahansa katsoja on voinut haastaa juontajat valitsemaansa lajiin. Neljännellä kaudella haasteosion korvasi "Piilokorko"-osio.


title: Korkojen kera

text: Ohjelman ensimmäinen jakso esitettiin 14. tammikuuta 2011, ja ensimmäisen kausi päättyi 1. huhtikuuta 2011. Toinen tuotantokausi esitettiin syys-joulukuussa 2011. Kolmas kausi alkoi 13. tammikuuta 2012 ja päättyi 27. huhtikuuta 2012. Ohjelman oli alun perin tarkoitus jatkua syksyllä 2012, mutta se jäikin pois kanavan ohjelmistosta Vappu Pimiän raskauden vuoksi. Ohjelma palasi ohjelmistoon jälleen tammikuussa 2013. Neljännen kauden viimeinen jakso esitettiin 26. huhtikuuta 2013.


title: Korkojen kera

text: Vappu Pimiä ilmoitti kesäkuussa 2013, että ohjelmaa ei enää jatketa. Päätös oli tehty yhdessä Pimiän, Pääskysaaren ja MTV3-kanavan kanssa.


title: Korkojen kera

text: Janne Kataja toimi Pääskysaaren sijaan ohjelman toisena juontaja 25. maaliskuuta 2011 Pääskysaaren sairastuttua flunssaan.


title: Orlando Letelier

text: Marcos Orlando Letelier del Solar (13. huhtikuuta 1932 – 21. syyskuuta 1976) oli chileläinen taloustieteilijä, poliitikko, diplomaatti ja myöhemmin Yhdysvalloissa vaikuttanut Chilen juntan vastainen aktivisti, jonka Chilen DINA-agentit salamurhasivat autopommilla Sheridanin ympyrässä Washington DC:ssä.


title: Orlando Letelier

text: Letelier oli ulkoministerinä Salvador Allenden ensimmäisessä hallituksessa. Hänet pidätettiin Augusto Pinochet johtaman sotilasvallankaappauksen jälkeen 1973. Letelier oli vuoden vangittuna, mm. keskitysleirillä Dawson Islandilla Tulimaassa pakkotyössä. Hänet vapautettiin Venezuelan poliittisen painostuksen jälkeen ja hän lähti maasta Caracasiin ja myöhemmin Yhdysvaltoihin. Letelier työskenteli Washingtonissa Institute for Policy Studiesissa. Hän kampanjoi Chilen junttaa vastaan ja onnistui estämään lainojen myöntämisen maalle. Vastineeksi Chile peruutti hänen kansalaisuutensa.


title: Orlando Letelier

text: Autopommissa kuoli myös 25-vuotias Ronni Moffitt jolle Letelier antoi kyydin töihin. Samassa autossa matkustanut Moffittin aviomies Michael Moffitt selvisi. FBI:n tukimusten mukaan Chilen salaisen palvelun DINA:n agentteja johti yhdysvaltalainen Michael Townley. Heillä oli apunaan kuubalaislähtöisiä oikeistomilitantteja. Auton pohjaan teipattiin kauko-ohjattu pommi kaksi päivää ennen räjähdystä.


title: Orlando Letelier

text:
Michael Townley karkotettiin Yhdysvaltoihin Chilestä 1978. Hän tunnusti rikoksen ja hänet tuomittiin 10 vuoden vankeuteen. Hänet vapautettiin kuitenkin ennenaikaisesti todistajansuojeluohjelman puitteissa.
Myöhemmin julkitulleiden dokumenttien mukaan Augusto Pinochet määräsi henkilökohtaisesti Letelierin tappamisesta.


title: Suhteuttamistaipumus

text: Suhteuttamistaipumus on psykologian käsite, jolla tarkoitetaan alttiutta ottaa henkilökohtaisesti ympäristön neutraaleiksi tarkoittamat ilmaukset, reaktiot ja asennoitumiset. Suhteuttamistaipumus ilmenee oman itsen, sosiaalisessa tilanteessa oman tärkeyden ja ympäristön antaman myönteisen huomion yliarvioimisena. Toisaalta se merkitsee uskoa ympäristön kielteiseen suhtautumiseen esimerkiksi korostuneen halveksunnan, halventavien huomioiden tai pahaa tarkoittavan kontrollin muodossa. Vallitseva tendenssi riippuu siitä, onko persoonallisuuden perusasennoituminen omaan itseen positiivinen vai negatiivinen. Suhteuttamistaipumus vahvistaa siis egosentrisiä ja egoistisia tai sitten autoaggressiivisia, epäluuloisia ja paranoideja tendenssejä.


title: DINA

text: Dirección de Inteligencia Nacional (eng: National Intelligence Directorate) tai DINA oli Augusto Pinochetin hallituksen chileläinen salainen poliisi. DINA perustettiin marraskuussa 1973 ja se erotettiin armeijasta ja tehtiin itsenäiseksi yksiköksi kesäkuussa 1974. DINA mahdollisti Augusto Pinochetin pääsyn valtaan. DINA oli olemassa vuoteen 1977 asti, jolloin se uudelleennimettiin Kansalliseksi informaatiokeskukseksi (National Information Center).


title: Candice Scott

text: Candice Scott (s. 17. syyskuuta 1980) on trinidadtobagolainen entinen yleisurheilija, joka kilpaili moukarinheitossa ja kuulantyönnössä. Hän edusti seuratasolla yhdysvaltalaista Florida Gatorsia. Scott voitti moukarinheitossa pronssia Pan-Amerikan kisoista 2003 ja kultaa Keski-Amerikan ja Karibianmeren mestaruuskilpailuista 2005. Hän osallistui olympialaisiin kahdesti, vuosina 2004 ja 2008. Scott oli yhdeksäs Ateenan kisoissa 2004, mutta jäi neljänneksikymmenenneksi Pekingissä 2008.


title: Candice Scott

text: Scott on voittanut Trinidadin ja Tobagon mestaruuksia moukarinheiton lisäksi myös kuulantyönnössä ja pitää hallussaan maansa ennätystä naisten moukarinheitossa.


title: Candice Scott

text: "Lähde: IAAF"


title: Michael (albumi)

text: Michael on popartisti Michael Jacksonin postuumisti julkaistu albumi, joka sisältää yhdeksän aiemmin julkaisematonta kappaletta sekä yhden uudelleen miksatun kappaleen. Albumi julkaistiin 10. joulukuuta 2010. Suurin osa kappaleista äänitettiin 2000-luvulla, joskin albumin kaksi viimeistä kappaletta sävellettiin jo 1980-luvulla. Albumia on toimitettu yli kolme miljoonaa kappaletta maailmanlaajuisesti ja se onkin ylittänyt kulta- ja platinarajan 31 maassa. Ensimmäinen albumilta julkaistu single oli "Hold My Hand", joka on duetto Jacksonin ja Akonin kesken. Kappale äänitettiin Las Vegasissa vuonna 2008 ja sen oli tarkoitus päätyä Akonin "Freedom"-albumille sekä Jacksonin silloin kehitteillä olleelle uudelle albumille. Kappale kuitenkin vuoti Internetiin ja se päätettiin laittaa sivuun. Ennen "Michael"-albumin julkaisua Akon viimeisteli kappaleen ja siihen lisättiin enemmän Jacksonin lauluosuuksia.


title: Electro Hippies

text: Electro Hippies on englantilainen crossover thrash/thrashcore/grindcore -yhtye joka oli aktiviinen vuodesta 1985 vuoteen 1989.


title: MK 108

text: MK-108 on 30 mm konetykki, jota Saksan ilmavoimat käytti toisessa maailmansodassa. Tykkiä asennettiin moniin tyyppeihin sekä tehdasvalmisteisesti että kenttäasennuksena. Asetta valmisti Rheinmetall-Borsig.


title: MK 108

text: Oli arvioitu että 20 mm:n ammuksen osumia tarvittiin raskaan pommittajan pudottamiseen arviolta 20–25 kpl. Toisaalta huomattiin, että noin viisi 20 mm:n osumaa suoraan edestä riitti pudottamaan Boeing B-17 - pommittajan- Tällainen hyökkäys oli vaikea suuren nopeuden ja törmäysvaaran vuoksi. Siten kehitettiin raskaampi tykki, jotta toivottu vaikutus saataisiin nopeasti tavanoimaisella hyökkäyksellä. 30 millimetrin ammuksella oli suuri teho ja arvioitiin että noin viisi osumaa riitti raskaan pommikoneen pudottamiseen.


title: MK 108

text: Aseen suunnittelussa tehtiin tietoinen valinta tuhovaikutuksen, tulinopeuden ja aseen painon eduksi tinkimällä ammuksen lähtönopeudesta. Aseen toimintaperiaate oli yksinkertainen massasulku. Kaliperiksi tuli 30 x 90 RB (Rebated rim, kavennettu urakanta, laippa on halkaisijaltaan pienempi kuin muu hylsy). Ase oli vyösyöttöinen. Ammuksen paino oli 310 grammaa. Ammuksen lähtönopeudeksi tuli 505 m/s ja tulinopeudeksi suunniteltiin 600 ls/min, mutta käytännössä tulinopeus oli 650 ls/min.


title: MK 108

text: Aseen pituus oli 105 cm. Piipun pituus oli 40 cm ja aseen paino 58 kg. Vertailun vuoksi konekivääri MG 17 :n pituus oli 121 cm, piippu 60 cm.


title: MK 108

text: Tykkiä asennettiin vapaasti ampuvana useisiin tyyppeihin sekä tavanoimaisesti, asesäiliönä ja Heinkel He 219 yöhävittäjään Schräge Musik - asennuksena. Asennuksia tehtiin sekä alkuperäisasennuksina että varikoilla ja kenttäasennuksina. Esimerkiksi Bf-109-koneet, joihin tykki oli asennettu, saivat merkinnän /U4 (Umrüstsatz; muunnossarja), esimerkiksi G-6/U4.


title: MK 108

text: Tykin huonoja puolia olivat erityisesti Messerschmitt Bf 109 G-6 -koneisiin potkurinnavan läpi ampuvaksi asennettujen tykkien rekyyli ja kirkas suuliekki, joka saattoi sokaista lentäjän. Ammuksen lähtönopeus oli alhainen, mutta valinta suunnittelussa.


title: MK 108

text: Tykin mekanismi juuttui helposti tiukoissa kaarroissa lukon moninkertaisen massan kuormittaessa lukon palautusjousta positiivisessa kiihtyvyydessä. Vastaavasti toiminta palautui kiihtyvyyden hellittäessä. G- voimat saattoivat rikkoa ammusvyön.


title: MK 108

text:
Liittoutuneiden lentäjien keskuudessa MK 108 sai liikanimen "paineilmavasara" tulinopeutensa ja äänensä vuoksi.
Viitteet


title: Helena Fuchsová

text: Helena Fuchsová (s. 3. kesäkuuta 1965 Tábor) on tšekkiläinen entinen yleisurheilija, joka kilpaili pika- ja keskimatkojen juoksussa. Hän edusti seuratasolla PSK Olympia Prahaa. Fuchsová voitti EM-kisoista yhden mitalin, jonka lisäksi hän sai sisäratojen MM-kisoissa kolme ja EM-kisoissa kaksi mitalia. Hän osallistui olympialaisiin kahdesti, vuosina 1996 ja 2000. Fuchsová oli molemmilla kerroilla mukana maansa 4 × 400 metrin viestijoukkueessa, jonka lisäksi hän osallistui 400 metrin henkilökohtaiselle matkalle Atlantan kisoissa 1996 ja 800 metrille Sydneyssä 2000. Hänen paras olympiasijoituksensa oli viides tila 800 metriltä Sydneyn kisoista 2000.


title: Helena Fuchsová

text: Fuchsová voitti yhteensä kahdeksan maansa mestaruutta, joista neljä sisä- ja neljä ulkoradoilta.


title: Aljohovštšina

text: Aljohovštšina () on maalaiskunta ja sen keskuskylä Leningradin alueen Lotinapellon piirissä Venäjällä. Se sijaitsee Ojattijoen rannalla 44 kilometriä Lotinapellosta kaakkoon. Kylässä on 1 600 ja kunnassa 4 200 asukasta (vuonna 2012).


title: Aljohovštšina

text: Aljohovštšinan kunnan pinta-ala on 2 422 neliökilometriä. Se rajoittuu pohjoisessa Lotinapellon piirin Janegan ja lännessä Lotinapellon ja Domožirovon kuntiin sekä etelässä Tihvinän ja idässä Podporožjen piireihin. Pinta-alasta 91,9 % on metsää, 4,8 % maatalousmaata ja 1,8 % vesistöjä.


title: Aljohovštšina

text: Seudulla virtaavat Ojattijoki, sen sivujoki Šapša sekä Paksujokeen laskeva Kapša. Suurimmat järvet ovat Savozero, Malginskoje, Bolšoje Konets-Sarskoje, Ljašozero, Ljugovskoje ja Zaozerskoje. Hyötykaivannaisiin kuuluvat hiekka, sora, savi, turve ja sapropeeli. Kunnan alueella sijaitsee osa Vepsän metsä -luonnonpuistosta.


title: Aljohovštšina

text: Keskuskylän lisäksi kuntaan kuuluu 64 kylää ja asutusta: Akulova Gora, Bolšije Kokovitši, Bor-1, Bor-2, Dmitrovka, Gaigovo, Gonginitši, Hmelezero (vepsäksi "Humaŕv"), Igokinitši, Imotšenitsy, Jarovštšina, Javšinitsy, Jefremkovo, Kalšenitsy, Kidebra, Kjargino, Kolokolnitsy, Krasnyi Bor, Kurgino, Levkovo, Ljugovitši, Lopotovo, Malyje Kokovitši, Martynovo, Mehbaza, Mergino, Mjagitševo, Mustinitši, Nadporožje ("Koskemṕä"), Nikonovštšina, Novinka, Novoje Selo, Okolok, Olhovo, Pahtovitši, Pergatšovo, Petšurino, Pirozero, Poikimo, Poljanka, Putilovets, Ratigora, Rebovitši, Rutšei, Šahtinitsy, Šarhinitši, Seredka, Širinitši, Spirovo, Sredni Dvor, Subbotšenitsy, Ternevitši ("T’erl"), Timošino, Tšagonitsy, Tšidovo, Tšunitsy, Ust-Sara, Valdanitsy, Valgoma, Vethoje Selo, Vjazikinitši, Vonozero ("Enaŕv"), Zaozerje ja Zemskoje. Niiden yhteyteen kuuluu kaksikymmentäviisi 1970- ja 1980-luvuilla lakkautettua kylää. Aljohovštšinan jälkeen suurimmat keskukset ovat lähes 500 asukkaan Jarovštšina, yli 300 asukkaan Šarhinitši ja lähes 300 asukkaan Igokinitši ja Tervenitši. Kymmenessä kylässä ei ole lainkaan vakituista asutusta. Kesäasukkaiden määräksi arvioidaan noin 3 500 henkeä.


title: Aljohovštšina

text: Kunnan itäosassa on säilynyt alkuperäistä vepsäläisasutusta. Vuoden 2010 väestönlaskennan mukaan vepsäläisiä on vain reilut kymmenen henkeä.


title: Aljohovštšina

text: Aljohovštšinan läheltä on löydetty 1000-luvun vaihteen kurgaanihautoja. Vuosina 1927–1958 kylä oli Ojatin piirin hallinnollinen keskus.


title: Aljohovštšina

text: Tärkein liikenneväylä on Lotinapellon ja Tihvinän välinen maantie, joka on asfaltoitu Lotinapellosta Javšinitsyyn saakka. Pietarin ja Murmanskin väliseltä M18-valtatieltä haarautuu Ojatin aseman luona asfaltoitu maantie Aljohovštšinaan. Aljohovštšinasta ja eräistä muista kylistä on linja-autoyhteydet Lotinapeltoon. Keskuskylän pohjoispuolella on huoltoasema.


title: Aljohovštšina

text: Paikallisista elinkeinoista tärkeimpiä ovat maa- ja metsätalous (42 % vuonna 2012), kauppa (18 %) ja jalostus (18 %). Kunnassa toimii puunhankinta- ja puunjalostusyrityksiä sekä kolme maatalousyritystä. Aljohovštšinassa on keramiikkatehdas ja Savozerossa kalanviljelylaitos. Osa asukkaista työskentelee naapurikunnissa tai Pietarissa.


title: Aljohovštšina

text: Aljohovštšinassa toimii lastentarha, keskikoulu, lasten musiikkikoulu, kulttuuritalo, kirjasto, käsityökeskus, poliklinikka, paikallissairaala, kahvila ja joukko kauppoja. Eräitä palveluja on myös Jarovštšinassa, Imotšenitsyssa, Šarhinitšissa, Tervenitšissä ja muissa kylissä. Tervenitšissä on vuonna 1997 perustettu naisluostari.


title: Aljohovštšina

text: Kunnan matkailupotentiaali perustuu sen vesistöihin, luontoon ja kulttuurihistoriallisiin kohteisiin. Huomattavin nähtävyys on Aljohovštšinan vuonna 1730 rakennettu puinen arkkienkeli Mikaelin kirkko, joka on valtakunnallinen suojelukohde. Muita rakennusmuistomerkkejä ovat 1900-luvun alussa pystytetty Tervenitšin kirkko sekä entinen Imotšenitsyn kartano, jossa on asunut taiteilija Vasili Polenov. Tervenitšissä on säilynyt kauppias Švangeimin kartano puistoalueineen ja Ljugovitšissa Neitsyt Marian kolmikätiselle ikonille omistettu tsasouna.


title: Aljohovštšina

text: Aljohovštšina on kuuluisa savesta valmistetuista leluistaan, joilla myös paikallinen kirkko on koristeltu. Kylän käsityökeskuksen yhteydessä on kotiseutumuseo ja Tervenitšissä vepsäläisen kulttuurin museo. Vonozerossa järjestetään vuosittain vepsäläinen kulttuurijuhla.


title: Aljohovštšina

text: Ljugovitšissa toimii Zolotaja gorka -niminen lomakylä kahviloineen. Savozero-järvellä on retkeilymaja ja Palginossa ja Pirozerossa kalastus- ja metsästysmajat. Ajohovštšinaan suunnitellaan laskettelukeskusta, Tervenitšiin hotellia ja Vonozeroon kansatieteellistä puistoaluetta.


title: Sinitaskuravut

text: Sinitaskuravut ("Portunidae") eli uimataskuravut on taskurapujen heimo, johon kuuluvia lajeja esiintyy maailman kaikilla merialueilla. Erityisen suuri lajien kirjo on Intian valtameressä ja Tyynenmeren länsiosissa. Niitä kalastetaan paljon esimerkiksi Australiassa, jossa ne ovat taloudellisesti merkittävin taskurapujen ryhmä.


title: Sinitaskuravut

text: Sinitaskuravut ovat taitavia uimareita ja aggressiivisia saalistajia. Uimisessa niitä auttavat takimmaisen raajaparin päissä sijaitsevat litteät levyt. Saalistuksessa on puolestaan hyötyä voimakkaista, sahalaitaisista saksista, joissa on terävät kärjet sekä piikkejä.


title: Sinitaskuravut

text: "Portunidae"-heimon rajauksesta on erilaisia käytäntöjä. Jotkut tutkijat pitävät "Carcinidae-, Catoptridae-" ja "Macropipidae"-ryhmien taskurapuja erillisinä heimoina, toiset taas katsovat ne laajemmin määritellyn "Portunidae"-heimon alaheimoiksi. Alla suvut on lueteltu alaheimoittain tämä laajemman rajauksen mukaan.


title: Kiilasuomutikkanen

text: Kiilasuomutikkanen ("Picumnus albosquamatus") eli aiemmalta nimeltään savannitikkanen on eteläamerikkalainen tikka. Sen esiintymisalue käsittää Brasilian keski-, itä- ja lounaisosat, Paraguayn pohjoisosia, sekä Bolivian itä- ja pohjoisosia. Lajista tunnetaan kaksi alalajia. Alcide d'Orbigny kuvaili lajin holotyypin Bolivian Yungasin Río Tamanipayalta vuonna 1840.


title: Marian Aliuță

text:
Marian Aliuță (s. 4. helmikuuta 1978 Bukarest, Romania) on Romanian jalkapallomaajoukkueen keskikenttäpelaaja.
Hänen pelinumeronsa on 10.


title: Suomutikkanen

text: Suomutikkanen ("Picumnus squamulatus") on eteläamerikkalainen tikka. Sen esiintymisalue käsittää Kolumbian ja Venezuelan. Lajista tunnetaan viisi alalajia. Frédéric de Lafresnaye kuvaili lajin holotyypin Kolumbiasta vuonna 1854.


title: Attikalainen kalenteri

text: Attikalainen kalenteri oli antiikin kreikkalainen kuu-aurinkokalenteri, joka oli käytössä Attikan maakunnassa eli Ateenan kaupunkivaltion alueella. Se oli uskonnolliset juhlat ja uhrit käsittänyt kalenteri, joka jakautui 12 kuukauteen. Attikalainen kalenteri on parhaiten tunnettu kaikista lukuisista antiikin kreikkalaisista kalentereista.


title: Attikalainen kalenteri

text: Attikalaisen kalenterin vuosi alkoi keskikesällä kesäpäivänseisauksen aikoihin ja jokainen kuukausi uudestakuusta. Kuukalenteri tahdistettiin aurinkokalenterin kanssa lisäämällä ylimääräinen kuukausi tarvittaessa.


title: Attikalainen kalenteri

text: Attikalainen kalenteri perustettiin osana Solonin lakeja. Myöhemmin uhrikalenteri julkaistiin Kuninkaallisella stoalla (Stoa basileios) Agoralla, missä se oli kirjoitettuna suureen piirtokirjoitukseen. Kalenteri oli läheistä sukua joonialaisten kaupunkien kalenterille, mutta kuitenkin poikkesi niistä monilta osin.


title: Attikalainen kalenteri

text: Uskonnollisen juhlakalenterin lisäksi ateenalaisilla oli käytössä myös toinen kalenteri, Ateenan demokratian käyttämä hallintokalenteri, joka jakautui kymmeneen prytaneiaan eli yhteen kullekin kymmenestä fylestä. Sen mukaan järjestettiin bulen eli neuvoston ja ekklesian eli kansankokouksen toiminta. Maanviljelyssä käytetiin lisäksi omaa maanviljelyskalenteria, joka hyödynsi tähtien nousu- ja laskuaikoja vuodenaikojen määrittämiseen.


title: Attikalainen kalenteri

text: Ateenalaiset ottivat juliaanisen kalenterin käyttöön todennäköisesti keisari Hadrianuksen aikana 100-luvulla jaa. Näin kuuvuoteen perustuva kalenteri korvautui aurinkovuoteen perustuvalla kalenterilla. Samalla vuoden alku siirrettiin syyspäiväntasaukseen.


title: Attikalainen kalenteri

text:
Attikalainen kalenteri seurasi 354-päiväistä kuuvuotta. Kalenterin kuukaudet alkoivat aina uudestakuusta. Jokaisessa kuukaudessa oli joko 29 tai 30 päivää, yleensä vuorotellen, sillä kuukuukauden pituus on noin 29,5 päivää. Aina kun kuukauden oli tarve olla 29-päiväinen, jotta seuraava kuukausi alkaisi jälleen uudestakuusta, kuukaudesta jätettiin pois sen 29. päivä viimeisen eli 30. päivän sijasta.
Vuosi alkoi kesäpäivänseisausta seuranneesta (tai joskus edeltäneestä) uudestakuusta, toisin sanoen keskikesällä nykyisen kesä-heinäkuun aikoihin. Vuoden ensimmäinen kuukausi oli Hekatombaion ja viimeinen Skiroforion. Koska vuosi vaihtui keskikesällä, antiikin aikaisten tapahtumien nykyisen kalenterin mukainen vuosi ilmoitetaan kirjallisuudessa usein muodossa ”343/342 eaa.”, koska pelkästä attikalaisen kalenterin vuositiedosta (ilman kuukausi- tms. tietoa) ei voi aina tietää, kumman nykyisen vuoden puolelle tapahtuma sijoittuu.


title: Attikalainen kalenteri

text: Kuukalenterin luonteen vuoksi kuukausien paikat vaihtelivat suhteessa gregoriaaniseen kalenteriin. Esimerkiksi Hekatombaion-kuun ensimmäinen päivä sijoittui aikavälille 22. kesäkuuta — 22. heinäkuuta, ja kuukauden viimeinen päivä aikavälille 22. heinäkuuta — 21. elokuuta. Kuu- ja aurinkokalenterien tahdistamiseksi vuoteen lisättiin suunnilleen joka kolmas vuosi ylimääräinen kuukausi toistamalla Poseideon-kuukausi. Kuukausista Anthesterion ja Poseideon olivat yhteisiä joonialaisten kalenterien kanssa. Toisaalta Munikhion esiintyy vain attikalaisessa kalenterissa, kun taas yleiset joonialaiset kuukaudet Artemision ja Apaturion eivät esiinny attikalaisessa kalenterissa.


title: Attikalainen kalenteri

text: Jokainen kuukausi oli jaettu kolmeen osaan: ensimmäinen käsitti päivät 1–10, toinen päivät 10–20 ja kolmas päivät 21–30 (kun kuussa oli 30 päivää). Ensimmäisen ja toisen osan päiviä laskettiin numerojärjestyksessä eteenpäin, kolmannen osan päiviä taaksepäin. Kuukauden ensimmäinen päivä oli Numenia eli uudenkuun pyhäpäivä. Päivät 2–10 olivat nimiltään 2. päivä kasvavaa kuuta jne. Päivät 11–20 tunnettiin vain näillä järjestysnumeroillaan. 21. päivä oli 10. päivä laskevaa kuuta ja 29. päivä puolestaan 2. päivä laskevaa kuuta; mutta jos kuukaudessa oli 29 päivää, tällöin 20. päivä oli 10. päivä laskevaa kuuta ja 28. päivä 2. päivä laskevaa kuuta. Kuun viimeinen päivä tunnettiin nimellä ”vanha ja uusi päivä” ("henē kai nea"), koska silloin sekä vanhan että uuden kuun ajateltiin olevan näkyvissä. Päivä alkoi auringonlaskusta ja kesti seuraavaan auringonlaskuun.


title: Attikalainen kalenteri

text: 354-päiväisessä vuodessa oli yhteensä noin 60 juhlapäivää, joina vietettiin eri jumaluuksille omistettuja juhlia. Kaikkien kalenterin kuukausien nimi liittyy johonkin Ateenassa järjestettyyn uskonnolliseen juhlaan. Kaikkein merkittävimpien juhlien, Panathenaian, Dionysian, Lenaian ja Thesmoforian, mukaan ei kuitenkaan oltu nimetty kuukausia; niiden mukaan nimettyjä kuukausia esiintyy kuitenkin muissa joonialaisissa kalentereissa. Osa kuukausille nimen antaneista juhlista oli klassisella kaudella enää lähinnä nimiä, sillä niiden vietto oli käytännössä jo lakannut.


title: Attikalainen kalenteri

text: Juhlakalenterin kaksitoista kuukautta ja juhlat, joiden mukaan ne olivat saaneet nimensä, olivat:


title: Idols (4. tuotantokausi)

text: Idolsin neljäs tuotantokausi alkoi MTV3-kanavalla syyskuun alussa vuonna 2008. Uutena tuomarina kaudella nähtiin Patric Sarin. Varatuomarina oli Hannu Korkeamäki. Kilpailu alkoi tuttuun tapaan koelauluilla, jotka järjestettiin Tampereella, Kuopiossa, Helsingissä ja Rovaniemellä. Koelaulajia ja kannustajia oli yhteensä 4400 henkeä. Kilpailu päättyi viimeiseen finaaliin Helsingissä 14. joulukuuta. Koko kauden viimeinen jakso oli muistelujakso, joka järjestettiin 21. joulukuuta 2008. Kilpailussa järjestettiin kuusi suoraa finaalilähetystä ja kuusi semifinaalilähetystä. Jokaisessa finaalissa oli vieraileva tuomari.


title: Idols (4. tuotantokausi)

text: Koelaulajia oli reilut 2300, joista vain noin 80 pääsi jatkoon. Ensikertaa koelaulukiertue vieraili Rovaniemellä asti. Samoin Kuopio esiintyi koelaulupaikkana ensimmäistä kertaa. Ohjelma alkoi Tampereen koelauluilla, joissa oli lähes 800 osallistujaa ja kannustajaa. Rovaniemen koelauluhinkin osallistujia oli toistasataa. Yhteensä koelaulajia ja kannustajia oli 4400.


title: Conegliano

text: Conegliano on Trevison maakuntaan kuuluva kunta Italiassa Veneton alueella. Vuoden 2015 lopussa kunnassa oli asukkaita 34 891. Pinta-alaa sillä on 36 km².


title: Conegliano

text: Conegliano on tunnettu viineistään, erityisesti Prosecco-kuohuviinistään.


title: Elefanttisaari

text: Elefanttisaari () on Eteläisiin Shetlandsaariin kuuluva saari Eteläisessä jäämeressä. Saari sijaitsee 890 kilometriä kaakkoon Kap Hornista ja sen pinta-ala on noin 558 neliökilometriä. Saaren nimi juontuu sen elefantin päätä muistuttavasta ulkomuodosta ja saaren rannoilla nähdyistä merinorsuista.


title: Elefanttisaari

text: Shackletonin retkikunta päätyi saarelle huhtikuussa 1916 pelastautuessaan laivansa murskauduttua jäissä.


title: Jacques Rousseau

text: Jacques Rousseau (s. 10. maaliskuuta 1951 Pointe-à-Pitre, Guadeloupe) on ranskalainen entinen yleisurheilija, joka kilpaili pituushypyssä. Hän voitti EM-kisoissa yhden ja sisäratojen EM-kisoissa kaksi mitalia. Rousseau osallistui olympialaisiin kahdesti, vuosina 1972 ja 1976. Hän sijoittui kymmenenneksi Münchenin kisoissa 1972, mutta oli neljäs Montrealissa 1976.


title: Jacques Rousseau

text: Rousseau voitti yhteensä kuusi maansa mestaruutta, joista kolme sisä- ja kolme ulkoradoilta.


title: Hekatombaion

text: Hekatombaion (), alun perin Kronion (), oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli vuoden ensimmäinen kuukausi ja saanut nimensä Hekatombaia-juhlasta. Kuukaudessa oli 29 tai 30 päivää ja se sijaitsi suunnilleen nykyisen heinä-elokuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran, sillä vuosi saattoi alkaa joko kesäpäivänseisausta edeltävästä uudestakuusta tai ensimmäisestä tai toisesta uudestakuusta kesäpäivänseisauksen jälkeen. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Hekatombaion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimen antanutta Hekatombaia-juhlaa vietettiin Apollonin kunniaksi. Kuukauden vanhempi nimi Kronion oli puolestaan peräisin Kronoksen kunniaksi vietetystä Kronia-juhlasta. Kuukauteen sijoittui myös muun muassa Athenen kunniaksi vietetty Panathenaia-juhla.


title: Hekatombaion

text: Kuukauden päivät ja juhlat olivat:


title: Hekatombaion

text: Selitykset:


title: Metageitnion

text: Metageitnion () oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli saanut nimensä Metageitnia-juhlasta. Kuukaudessa oli 29 tai 30 päivää ja se sijaitsi suunnilleen nykyisen elo-syyskuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Metageitnion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimen antanut Metageitnia oli naapurustojuhla Apollonin kunniaksi.


title: Metageitnion

text: Kuukauden päivät ja juhlat olivat:


title: Metageitnion

text: Selitykset:


title: Boedromion

text: Boedromion () oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli saanut nimensä Boedromia-juhlasta. Kuukaudessa oli 29 tai 30 päivää ja se sijaitsi suunnilleen nykyisen syys-lokakuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Boedromion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimen antanutta Boedromia-juhlaa vietetiin Apollon Auttajan kunniaksi. Kuukauteen sijoittuivat myös muun muassa suuret Eleusiin mysteerit.


title: Boedromion

text: Kuukauden päivät ja juhlat olivat:


title: Boedromion

text: Selitykset:


title: Pyanopsion

text: Pyanopsion () tai Pyanepsion () oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli saanut nimensä Pyanopsia-juhlasta. Kuukaudessa oli 29 tai 30 päivää ja se sijaitsi suunnilleen nykyisen loka-marraskuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Pyanopsion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimen antanut Pyanopsia- tai Pyanepsia- juhla oli ”papujen keittämisen” juhla Apollonin kunniaksi. Kuukaudelle sijoittuivat myös muun muassa Thesmoforia- ja Apaturia-juhlat.


title: Pyanopsion

text: Kuukauden päivät ja juhlat olivat:


title: Pyanopsion

text: Selitykset:


title: Maimakterion

text: Maimakterion () oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli saanut nimensä Maimakteria-juhlasta. Kuukaudessa oli 29 tai 30 päivää ja se sijaitsi suunnilleen nykyisen marras-joulukuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Maimakterion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimensä antanutta Maimakteria-juhlaa vietettiin Zeus Maimakteen kunniaksi.


title: Maimakterion

text: Kuukauden päivät ja juhlat olivat:


title: Maimakterion

text: Selitykset:


title: Poseideon

text: Poseideon () oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli saanut nimensä Poseidea-juhlasta. Kuukaudessa oli 29 tai 30 päivää ja se sijaitsi suunnilleen nykyisen joulu-tammikuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Poseideon

text: Poseideon-kuukausi oli attikalaisen kalenterin lisäksi yleinen myös monissa joonialaisten kaupunkien kalentereissa.


title: Poseideon

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimen antanut Poseidea-juhla oli omistettu Poseidonille. Kuukaudelle sijoittui myös muun muassa maalais-Dionysia.


title: Poseideon

text: Kuukauden päivät ja juhlat olivat:


title: Poseideon

text: Selitykset:


title: Anthesterion

text: Anthesterion () oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli saanut nimensä Anthesteria-juhlasta. Kuukaudessa oli 29 tai 30 päivää ja se sijaitsi suunnilleen nykyisen helmi-maaliskuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Anthesterion

text: Anthesterion-kuukausi oli attikalaisen kalenterin lisäksi yleinen myös monissa joonialaisten kaupunkien kalentereissa.


title: Anthesterion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudella nimensä antanutta Anthesteria-juhlaa vietettiin Dionysoksen kunniaksi. Kuukaudelle sijoittuivat myös muun muassa pienet Eleusiin mysteerit.


title: Anthesterion

text: Kuukauden päivät ja juhlat olivat:


title: Anthesterion

text: Selitykset:


title: Elafebolion

text: Elafebolion () oli antiikin kreikkalainen kuukausi, joka tunnetaan ennen kaikkea Ateenassa käytetystä attikalaisesta kalenterista. Se oli saanut nimensä Elafebolia-juhlasta. Kuukaudessa oli 29 tai 30 päivää ja se sijaitsi suunnilleen nykyisen maalis-huhtikuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Elafebolion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimensä antanut Elafebolia-juhla oli omistettu Artemis Kauriinmetsästäjättärelle. Kuukaudelle sijoittui myös muun muassa kaupunki-Dionysia.


title: Elafebolion

text: Kuukauden päivät ja juhlat olivat:


title: Elafebolion

text: Selitykset:


title: Munikhion

text: Munikhion ( tai "Mounikhiōn") oli antiikin kreikkalainen kuukausi, joka tunnetaan Ateenassa käytetystä attikalaisesta kalenterista. Se oli saanut nimensä Munikhia-juhlasta. Kuukaudessa oli 29 tai 30 päivää ja se sijaitsi suunnilleen nykyisen huhti-toukokuun aikoihin. Kuukalenterin kuukautena sen paikassa oli kuitenkin vaihtelua jopa 60 päivän verran. Kuukauden 29. päivä jätettiin pois tarvittaessa, jotta seuraavan kuun alku osuisi uudenkuun kohdalle.


title: Munikhion

text: Munikhion-kuukausi oli attikalaiselle kalenterille erityinen, eikä sitä esiinny joonialaisten kaupunkien kalentereissa.


title: Munikhion

text: Attikalaisessa kalenterissa jokaisen kuukauden kahdeksan ensimmäistä päivää oli omistettu jumalille muun muassa näiden syntymäpäivinä, joita vietettiin siis kerran kuussa, ei kerran vuodessa. Muut juhlat olivat vuosittaisia ja vaihtelivat siis kuukausittain. Kuukaudelle nimensä antanut Munikhia oli Munikhian Artemiin juhla.


title: Munikhion

text: Kuukauden päivät ja juhlat olivat:


title: Munikhion

text: Selitykset: